ועדת הכלכלה, כנסת 24, פרוטוקול מספר 176, 2022-02-08 09:06

מיכאל ביטון: בוקר טוב לכולם.

מיכאל ביטון: אנחנו מתחילים את דיוני ועדת כלכלה ליום זה, והדיון הראשון שלנו עוסק באתגרי הדיור בחברה החרדית, לבקשת חברי הכנסת החרדים הרב יעקב אשר, הרב אורי מקלב, ואחרים שיצטרפו.

מיכאל ביטון: אני לא חושב שהמאבק למען דיור של החברה החרדית צריך להיות מאבק של חברי כנסת חרדים.

לצערנו זה ככה.

אנחנו לא רוצים מאבק, אנחנו רוצים פתרונות.

מיכאל ביטון: התורה אומרת שצריך להביא בית, נכון?

מיכאל ביטון: להביא אנשים לבית.

מיכאל ביטון: והאתגר שלנו הוא לייצר עתודות לבניה ושיווקים ובניה בפועל לחברה החרדית.

מיכאל ביטון: והאמת צריכה להיאמר, לא כל ישוב פתוח בפני חרדים.

מיכאל ביטון: יש ישובים שבאופן שיטתי לא איפשרו לתכנן דיור עבור חרדים.

מיכאל ביטון: החברה החרדית היא בסביבות 10% פלוס מהחברה הישראלית ובאופן מעשי אם בכל ישוב היו 10% פתרונות דיור לחברה החרדית אז היינו בסדר.

יש החלטת ממשלה כזאת שאנחנו הובלנו אותה.

מיכאל ביטון: אבל ישובים רבים בפועל לא קולטים את הקהילה החרדית, ישובים אחרים נושאים בנטל באחוזים גבוהים מדי ואז הממשלה נדרשת לפתרונות נוספים, משלימים, ולכן הדיון הזה מתקיים והוא חשוב ואני יודע שמשרד השיכון עשה עבודת הכנה וגם הציג לי נתונים של עשייה ואתם תצפו, בטח יש המון המון מה לדחוף ומה לתקן, אבל המנכ"ל יציג ואחרי זה חברי הכנסת יתייחסו ואחרי זה גופים מקצועיים נוספים שעוסקים בדבר, ובסוף ננסה להיות תכליתיים עם כמה דרישות והנחיות של ועדת הכלכלה.

אבל ברשותך אולי אדוני היו"ר, נזכיר מה שהיה בישיבה קודמת שמכוחה עשית את הישיבה הזאת היום.

מיכאל ביטון: נכון.

בזמנו הוצג כאן על ידי השר ועל ידי המנכ"ל היעדים של התכנון ויעדי השיווק והיעדים לצורך פתרון של מצוקת הדיור הכללית בארץ, ואז אנחנו דיברנו בוועדה ואני ביקשתי שיעשו לפחות, קודם כל, כמו שהיה בממשלה הקודמת, שכשקובעים יעדים צריך, כמו שידעו להגיד יעדים במגזר הערבי, צריך שיהיו יעדים גם לציבור החרדי.

והסיבה, קודם כל צריך להבין את העניין, הרי בעצם אם בונים אז בונים לכולם, גם החרדים כביכול בתוך הדבר הזה, אבל גם המדינה מכירה בזה שיש תכנון מיוחד, יש תדריך מיוחד של הקמת שכונות חרדיות, מה הפרמטרים שלהם, איך צריך לבנות אותן, כמה שטחי ציבור פר מטר, יותר מוטה תחבורה ציבורית ודברים מהסוג הזה, וברגע שהממשלה לא קובעת יעדים לתכנון וכשאין מספיק תכנון לציבור הזה, באופן אוטומטי זאת הדרה אלגנטית.

זאת אומרת, אף אחד לא מרגיש, כי בונים הרי לכולם, נכון?

אבל בעצם לא בונים לציבור הזה, שמצוקת הדיור בציבור הזה כמו בשאר הציבורים אבל יותר, יש הרבה זוגות צעירים שמתחתנים בגיל מוקדם וצריכים דירה, ויש בעיה, ואנחנו העלינו גם את הנושא של מה שקרה בשפיר, שאני מאוד מקווה שעדיין אפשר אולי לתקן אותו, שזו הייתה החלטת ממשלה, היו החלטות, לא החלטות סגורות לגמרי, זה נכון, ואתם ניצלתם את העניין הזה, אבל שפיר היה צריך להיות פתרון של 10,000, 13,000 יחידות דיור בשלב הקרוב, עוד 20,000 ועוד 15,000 בהמשך, כשלצערי הרב גם זה ירד.

יש החלטת ממשלה אדוני, משנת 2016 או 2017, ששם דיברו על שני דברים: גם על עיבוי והקמה של מקומות חדשים, אבל גם על דבר שאתה אמרת בתחילת דבריך אדוני היו"ר, הנוסח שם דיבר על כך שבכל מקום שיש בינוי מסיבי רחב עם הסכמי גג, עד 15% מתוך סך הדירות המתוכננות יהיו בשכונה חרדית, שיבחרו את המקום הכי פחות טוב בעיר, אבל לא יכול להיות שערים כמו אשקלון, כמו באר שבע, כמו ערים אחרות בארץ שהולכים לבנות שם למעלה מ-20,000, 30,000 יחידות דיור, אין הקצאה לשכונה אחת חרדית עם 3,000 יחידות דיור.

זה דבר שלא ישפיע על דמותה של העיר, באר שבע היא עיר ענקית, אשקלון היא עיר ענקית, הדברים הללו הם הפתרונות.

אז במקום זה באים, ואני מקווה מאוד שלא יבואו לספר לנו היום עוד פעם את הפתרון של כסייפה בכסיף, כי אם כבר נגיע לכסייפה, אז זה יהיה בירוחם, יותר טוב.

לא צריך להגיע לכסייפה ולהרגיז את מנסור עבאס, שהסביר לי שטופוגרפית השטח על הפנים, וזה בין הבדואים.

לכן אני אומר, נכון שאנחנו לא בקואליציה - - -

מיכאל ביטון: הרב יעקב, קודם הוא יציג ואז תתייחס.

כן, אני רק מכין אותך.

מיכאל ביטון: זה הפתיח.

בעצם אתה הרי בטובך וביושרך מקיים את הדיון הזה פה היום כי בדיון הקודם הבנו, אין יעדים לציבור החרדי, אתם לא שמים לעצמכם מטרות, היום אתם באים עם כל מיני פתרונות שאני מאוד מקווה שהפתרונות אמיתיים.

מיכאל ביטון: יש יעדים.

מיכאל ביטון: קיבלנו יעדים.

מיכאל ביטון: בוא נשמע אותם.

מיכאל ביטון: קיבלנו.

מיכאל ביטון: בוא נשמע מה נאמר היום ואז נתייחס.

מיכאל ביטון: רבי יעקב דחף לדיון הזה ולכן פתיחת הדברים היא חשובה.

מיכאל ביטון: המנכ"ל, ח"כים ואחרי זה אנשי מקצוע נוספים.

מיכאל ביטון: בבקשה.

אביעד פרידמן: בוקר טוב לכולכם.

אביעד פרידמן: אני אציג את הצוות שלי.

אביעד פרידמן: מימיני נמצא חיים, חיים הוא בצוות הלשכה שלי, הוא העוזר האישי שלי, והוא איך שהוא גם מכיר את הציבור החרדי כמו שאני.

אביעד פרידמן: עבורי הציבור החרדי - - -

מיכאל ביטון: הדיון הזה הוא גם ביוזמת הרב אורי מקלב.

מיכאל ביטון: האומר דבר בשם אומרו מביא גאולה לעולם.

אורי מקלב: אמרת את זה.

מיכאל ביטון: אמרתי, אבל בפעם השניה אני לא - - - אבל היא תיקנה אותי והיא צודקת.

מיכאל ביטון: תודה.

מיכאל ביטון: פעם ראשונה אמרתי, פעם שניה החסרתי.

מיכאל ביטון: האומר דבר בשם אומרו מביא גאולה לעולם.

אורי מקלב: ויש כאן גם את הרב פינדרוס.

מיכאל ביטון: הוא עוד יש לו לדבר איתי.

מיכאל ביטון: אחרי זה מה שנקרא.

אביעד פרידמן: סליחה שאני מביך אותו בפניו, אני רק קצת מביך אותו בפניו, חיים הוא בוגר באר תורה ואני מתעקש עם חיים והוא לומד עכשיו תואר שני בתכנון ערים.

אורי מקלב: הוא עוזר שלך לעניין דיור לחרדים או שהוא עוזר - - -

אביעד פרידמן: לא, הוא העוזר האישי שלי.

עוזר כללי במקרה חובש כיפה.

יצחק פינדרוס: בוא נעצור פה.

אביעד פרידמן: זה לא חריג, זו העבודה שלו.

יצחק פינדרוס: יפה.

יצחק פינדרוס: מקווה שנשאר בבאר התורה ולא בתכנון ערים.

מיכאל ביטון: באר אורה זה לא מקום כל כך גרוע.

מיכאל ביטון: באר אורה זה בסיס גדנ"ע הסטורי משנות ה-50 בערבה, הישוב היחיד בערבה ב-1948.

אביעד פרידמן: המשימה שלו, היעד שאני חולם על זה, אני אגיד אחר כך גם עוד מילה לציבור הערבי שנמצא, אני מקווה שבשנים הקרובות יהיו יותר ויותר חבר'ה כמוהו, ויהיו לנו מתכנני ערים ומהנדסי ערים שבאים מתוך הציבור החרדי, לאו דווקא בערים החרדיות.

אביעד פרידמן: ואני חושב שמה שיקרה כתוצאה מזה הוא שהתכנון יהיה יותר חכם ויותר נגיש, זו עמדתי דרך אגב לא רק לגבי הציבור החרדי, גם לגבי ציבורים אחרים.

אביעד פרידמן: אני עושה את המאמץ הזה בלשכתי גם כלפי הציבור הערבי, גם כלפי הציבור החרדי.

אורי מקלב: אביעד, כמה עובדים יש באגף החרדי במשרד השיכון?

אביעד פרידמן: התקנים שיש באגף החרדי שקיבלתי ממשרד השיכון זה עובד אחד, זה התקן שמקצים לנושא הזה, ודרך אגב - - -

אורי מקלב: אולי זאת התוצאה.

אביעד פרידמן: יכול להיות שזה היחס שנתנו לנושא שהקימו.

אביעד פרידמן: אני נגד נושא של אגף חרדים.

מיכאל ביטון: אבל הם לא צריכים לעבוד באגף החרדי, הם צריכים לעבוד בכל אגף.

אביעד פרידמן: ח"כ מקלב, אני נגד אגף חרדי בבסיס.

אורי מקלב: אם היית נותן את השירות לכולם אז - - -

אביעד פרידמן: אני רוצה לתת שירות לכולם.

מיכאל ביטון: המנכ"ל יש לי עצה בשבילך.

מיכאל ביטון: - - -

אורי מקלב: בוא נלך ישר לדירות.

אורי מקלב: לא ל- - -

אביעד פרידמן: אני הולך לדירות.

אביעד פרידמן: בוא נתחיל עם זה.

אביעד פרידמן: כי אני גם מסרב לביטוי של הבעיה של המגזר החרדי.

אביעד פרידמן: זה לא בעיה, זה אתגר של תושבים של כל הדברים, אני גם אוסיף ברמה האישית, עבורי האתגר של הציבור החרדי הוא לא אתגר תיאורטי, הוא אתגר של המגורים של האחיינים שלי.

אביעד פרידמן: מה שנקרא, לא תיאורטי בכלל, פרקטי לחלוטין.

מיכאל ביטון: בסוף שנינו נהיה בניגוד עניינים.

מיכאל ביטון: 20% מהמשפחה שלי חרדים.

בדיוק.

אנחנו גולשים לניגוד עניינים.

אביעד פרידמן: אנחנו גולשים לניגוד עניינים, אבל אני מדבר על 12 האחיינים הפרטיים שלי מתוך הציבור הזה, זה לא תיאוריה.

אביעד פרידמן: בואו ניכנס לדיון המקצועי.

אביעד פרידמן: ככה, כאשר מתייחסים לדברים, והתייחס מקודם ח"כ אשר להחלטת הממשלה מ-2016 ולדיונים קודמים שנעשו בנושא, אלה הנתונים הראשונים שאנחנו מכירים של הגידול במשקי הבית החרדיים עד לשנת 2045.

אביעד פרידמן: אנחנו רואים שהגידול הוא מאוד משמעותי, אנחנו רואים שבחומש הקרוב אם אני מסתכל כממוצע, אנחנו נצטרך לתת בין 10,000-11,000, יהיו בכל שנה בין 10,000-11,000 זוגות חרדים שצריכים לקבל פתרון דיור.

אביעד פרידמן: כשאני מסתכל על המספרים ואני מסתכל עליהם רגע מלמעלה, אני מסתכל עליהם, כמחצית מהאנשים צריכים לקבל פתרון, יקבלו פתרון דיור, כחלק מתוך כל מיני מקומות אחרים, בשכונות ובערים קיימות.

אביעד פרידמן: אני רוצה לחזור להחלטת הממשלה ולהעיר כאן משהו.

אביעד פרידמן: כאשר נאמר על הסכמי הגג, והחלטת הממשלה נוסחה ב-2017, אז האמירה הייתה שיכניסו בהסכמי גג, צריך לדעת ולהכיר את הדברים וח"כ אשר היה ראש עיר והוא יודע.

אביעד פרידמן: משרד השיכון לא יכול לתכנן ולהכריח אף ראש עיר להכניס אצלו שכונה חרדית בלי הסכמה של ראשי הערים.

אביעד פרידמן: ולכן הדרך היחידה - - -

יצחק פינדרוס: את רכסים הוצאתם בלי הסכמת ראש עיר ולא קרה כלום.

יצחק פינדרוס: השמיים לא נפלו.

אביעד פרידמן: רכסים נהדר - - -

יצחק פינדרוס: אבל כנראה כי הוא חרדי אז אפשר גם בלי ראש עיר.

אביעד פרידמן: לרכסים זו דוגמה נהדרת, יושב לך פה יפתח מהאוצר ויספר לך על הזובור שעברתי אתמול על נושא רכסים, אני לא בטוח שזו הדוגמה הטובה לתת.

יצחק פינדרוס: לכן אמרתי את זה.

אביעד פרידמן: לא בטוח שזו הדוגמה הטובה לתת.

יצחק פינדרוס: לא, אבל אתה רואה שאתה יכול.

יצחק פינדרוס: כשאתם רוצים אתם יכולים.

אביעד פרידמן: באופן אישי, העבודה צריכה להיעשות עם ראשי הערים וציבור חרדי, נדרש לצרכי דיור יקרים יותר מאשר כל ציבור אחר.

אביעד פרידמן: למה?

אביעד פרידמן: כי המשפחות יותר גדולות, כי צריך לקחת בחשבון מקוואות ובתי כנסת, ויותר בתי ספר ולכן על פי, אתם יודעים שתכנון ערים במדינת ישראל מתבצע על פי דו"ח ישן שכתב חברי דוד ברודט לפני הרבה שנים, דו"ח ברודט, שהוא המלווה את הדברים.

אביעד פרידמן: גם בבסיס בדו"ח ברודט, על כל תושב שנמצא בעיר, התושבים הם הפסדיים במדינת ישראל, אתם יודעים.

אביעד פרידמן: ותושב רגיל במדינת ישראל עולה לרשות כ-9,000 בשנה הפסד.

אביעד פרידמן: כאשר מדובר על ציבור חרדי, מדובר על סכום של 30,000 שקל לשנה.

אורי מקלב: אני לא חושב שהנתון נכון.

אורי מקלב: - - - באופן מובנה מקבל פחות מאשר מקבל - - -

אביעד פרידמן: רגע, זה מחייב אותנו לתת יותר כסף, לא פחות.

יצחק פינדרוס: אני חולק על התיזה הזאת.

אביעד פרידמן: אני אומר את המספרים של הדו"ח שהוציאו.

אביעד פרידמן: עזבו עכשיו את הדברים האלה.

קריאה: מאיזו שנה הדו"ח?

כשאתה מעמיס מקוואות, בתי כנסת שאתה לא בונה אותם אז בעלות זה גבוה.

העיריה לא בונה מקוואות ובתי כנסת.

זה כספים קואליציוניים, משרד השיכון.

ראש רשות הולך למחוזות, בפיתוח מבני ציבור לדברים אחרים.

אחרונים בתור, אם בכלל, זה בתי כנסת ומקוואות.

אביעד פרידמן: אני אומר את הנתונים האלה, שניה, אני אתייחס לכל - - -

אני הייתי שם.

אביעד פרידמן: אני יודע.

אביעד פרידמן: אני אתייחס לכל הדברים.

אורי מקלב: גם בתרבות וגם בחינוך, אביעד, מקבלים הרבה פחות.

אורי מקלב: אם לא בבינוי, עולה לו באופן מובנה הרבה פחות - - -

אביעד פרידמן: אני אומר את הנתונים האלה, כשאני נמצא בדיונים עם ראשי ערים וכשאני נמצא בדיונים עם האוצר, אני מבקש מהם 'תעלו את התעריפים כדי שנוכל להגדיל עוד שכונות', מאז שנכנסתי לקדנציה ישבתי עם 30 ראשי ערים, ישבתי עם יותר, ישבתי עם כ-150 ראשי ערים, אבל עם 30 ראשי ערים דיברתי על שכונות חרדיות, על מוכנות להקים.

אביעד פרידמן: מתוכם היו תשעה שהיו מוכנים גם לקיים פגישות, מתוכם היו שניים שהיו מוכנים ספציפית להקים שכונות.

שרון רופא אופיר: למה, מה החסמים?

אביעד פרידמן: החסמים הם - - -

יצחק פינדרוס: מי רוצה חרדים בעיר שלו?

אביעד פרידמן: החסמים, בואו נשים אותם - - -

יצחק פינדרוס: אנחנו החסמים.

אביעד פרידמן: אני אגיד מה החסם, חלק מראשי העיריות אומרים, כל אחד עם הדברים שלו.

מיכאל ביטון: אביעד, הדיון הזה יכול להפוך לפינג-פונג של הערות ביניים.

אביעד פרידמן: סליחה, אני מריץ את הדברים.

אביעד פרידמן: אני אציג את החסמים.

אבל יש ממשלה במדינה.

מיכאל ביטון: אני דוחף אותך, אביעד.

מיכאל ביטון: 10 דקות.

לכן החלטת הממשלה דיברה על תימרוצים.

שאתה תבוא לראש עיר ותביא לו תימרוץ בהסכמי גג והוא יידע שהוא יקבל פיתוח מעל הראש כי הוא לא מפלה אנשים, אז אתה תראה שהם יבנו.

ברור שאם הוא יודע שהוא מתחיל להפסיד, כי הוא צריך יותר בתי כנסת, אז הוא לא - - -

מיכאל ביטון: אביעד.

אביעד פרידמן: אני רץ עם הנתונים ואני אתייחס לשאלה החשובה שלך.

שרון רופא אופיר: גם לשאלה שלי.

מיכאל ביטון: 10 דקות.

מיכאל ביטון: מנכ"ל משרד השיכון, 10 דקות הצגת נתונים בלי הפרעות של חברי הכנסת.

מיכאל ביטון: 10 דקות הצגת נתונים וסבב חברי כנסת לפי הגעה.

מיכאל ביטון: 10 דקות נטו בלי הפרעה.

מיכאל ביטון: בבקשה.

אביעד פרידמן: מצוין.

אביעד פרידמן: אז אלה הנתונים ואני אציג את כל הנתונים ואתם מוזמנים לעבור איתי נתון-נתון ולבדוק אם אני צודק.

אביעד פרידמן: אלה הנתונים משנת 2016 של שיווק יחידות דיור לאוכלוסיה החרדית.

אביעד פרידמן: שנה אחרי שנה, שנה אחרי שנה.

אביעד פרידמן: יהיו פה אנשים שיופתעו מלראות את הנתון הזה, אבל השנה ששווקו בה הכי הרבה יחידות לציבור החרדי, היא השנה האחרונה 2021, וכל השיווקים שנעשו במקומות האלה, נעשו מחודש יוני 2021.

אביעד פרידמן: גם בשנת השיא שהייתה לפנינו, שנת 2018 שהייתה שנת השיא של השיווקים של כחלון, לא הגיעו למספרים שאותם אני מציג.

אביעד פרידמן: חשוב לי שתראו את הנתונים האלה לפניכם כל הזמן, כדי שתראו שהשנה נתנו 6,394 יחידות, הן מפוזרות לפי מקום-מקום, אפילו שלושת היחידות הבודדות שנתנו בבית"ר נמצאות בזה.

יצחק פינדרוס: רק את ה-4,000 לא ראיתי את החוברת של אלעד.

אביעד פרידמן: תמיד חוברות יוצאות, יצאה המודעה, החוברת של אלעד, כמו תמיד, יוצאות החוברות באיחור, יש פער בין הוצאת המודעה להוצאת החוברת, אתה תראה את החוברת של אלעד, 2,000 מתוכן אתה תראה אני מקווה עד סוף הרבעון הראשון ו-2,000 נוספות עד סוף הרבעון השלישי בשנת 2022.

אתם יודעים שזו לא הבשורה, בגלל זה.

אביעד פרידמן: לא, אלה הנתונים.

אלה הנתונים שבאים בגלל הגובה הנמוך של המתריצה קודם.

שהיו בהכנה.

אביעד פרידמן: לא.

אביעד פרידמן: לא.

אל תגיד לי לא.

אלעד אנחנו מכירים - - -

אביעד פרידמן: חלק מהנתונים לא היו בהכנה, ועוד רגע נגיע להכנה.

אביעד פרידמן: השקף הבא זה סיכום שנת 2021.

אביעד פרידמן: על קרקע מדינה שיווקנו 6,394, עסקאות בקרקע מדינה, התחלות בניה בקרקע מדינה, יחידות דיור מאוכלסות והותמ"ל שנאבקנו עליו, אני רוצה להגיד פה מילה טובה לח"כ פינדרוס שנאבק איתי פה בותמ"ל על יחידות ספציפיות בתכנית הותמ"ל לציבור החרדי והתשובה שמה שזה הוביל, זה 3,200 יחידות דיור בהר יונה.

אביעד פרידמן: הותמ"מ לדעתי הכי גדול שנעשה אי פעם לציבור החרדי, שניתן בהר יונה.

יש לך ותמ"ל יותר גדול, 13,000 בשפיר.

אביעד פרידמן: זה עוד לא ותמ"ל שבכלל מתקרב ואתה מכיר שם את סיפור החרסית, ונתייחס לזה בהמשך.

או, עכשיו זה החרסית, אז זה בסדר.

אביעד פרידמן: בוא, אתה מכיר את האירוע הזה.

באו ואמרו שלקחו את זה מהחרדים כדי למנוע שיוכלו לשווק את זה מיד, ולשווק אתם לא יכולים עכשיו.

בגלל החרסית.

אביעד פרידמן: אני רוצה להתייחס לתכניות שאושרו בשנת 2018-2020 למקומות שנמצאים, וכאן דרך אגב, כאן זה הדבר שהכי מטריד אותי.

אביעד פרידמן: כי בסוף כמו שאמרת, ח"כ אשר, אני יכול לשווק ממה שתוכנן.

אביעד פרידמן: וזה הדבר שהכי מטריד אותי.

אביעד פרידמן: והנתונים הם שב-2016 וב-2017 המספרים שיש פה הם לא מופיעים כי תוכנן 0.

מיכאל ביטון: העתודות התכנוניות פחותות ממה שעכשיו משווק בפועל.

אביעד פרידמן: בדיוק.

אביעד פרידמן: העתודות התכנוניות כמעט לא קיימות.

המחסנית ריקה.

אביעד פרידמן: המחסנית ריקה.

אביעד פרידמן: מה שאני יכול לעשות זה לעשות את כל המאמץ כדי לראות את כל מה שקיים במחסנית.

אביעד פרידמן: אז אכן ברכסים ואכן באלעד, נמצאים.

אביעד פרידמן: אבל בסוף כשהמחסנית ריקה והתכנון איננו קיים לא בונים יחידות דיור מהשמיים.

אביעד פרידמן: ולכן כשאני מסתכל על המספרים האלה, מכאן מתחילה הבעיה.

אביעד פרידמן: שאין תכנון בדברים האלה.

אביעד פרידמן: עוד רגע אני אציג לכם את היעדים במקומות האלה.

אביעד פרידמן: התכנון לא מגיע מהאוויר, ומה שלא תוכנן בשנים במקומות האלה, יקשה עלינו מאוד לעשות.

אביעד פרידמן: ולכן האתגר הוא מאוד גדול.

אביעד פרידמן: הנקודה השניה שמאוד מטרידה, ונכנסתי, אני חושב שכול היושבים פה בחדר מכירים אותי, דלתי פתוחה בפניכם וגם כל אחד מכם יש לי שיחות איתו ישירות ותמיד הדלת פתוחה, והנתונים שקופים לחלוטין.

אביעד פרידמן: וזה הנתון שהכי מטריד אותי בזה, שהמימוש, אני עובד על זה הרבה שעות, והגענו למימוש של 79% מסך כל התכניות שאושרו, נעשה עוד דחיפה, ונגיע למימוש של עוד 21% היחידות הקיימות.

אביעד פרידמן: נגמור את המחסנית.

אביעד פרידמן: והמחסנית תהיה ריקה, ופה זו הנקודה שהכי מטרידה אותי ואני רוצה להגיד את הפתרונות שאני רואה לכיוונים, אבל אני רואה בעיה, אתגר מאוד גדול ומחסנית מאוד ריקה, והדברים האלה נמצאים לאורך שנים.

צריך יעד.

יעד לתכנון לחרדים.

אביעד פרידמן: בוא נגיע ליעדים, לפי מחוזות ולפי חלוקה.

אביעד פרידמן: אני הצבתי יעד מאוד אגרסיבי, להגיע ל-43,603 יחידות דיור.

אביעד פרידמן: המספרים שנמצאים בפניכם פה מחולקים לפי מחוזות ולפי ערים.

אביעד פרידמן: במקומות האלה.

אורי מקלב: כסיף כמה זה מתוך היעדים?

אביעד פרידמן: מתוך היעדים האלה כסיף זה 5,000.

אביעד פרידמן: אני אעבור אתכם דבר-דבר.

אביעד פרידמן: כפר חב"ד, נחליאל, רמלה, כפר סירקין.

אביעד פרידמן: כפר סירקין, אתם יודעים, זה לא כפר סירקין, נוף הגליל 3,200 יחידות, עכו זה כבר יעד שבביצוע, בית"ר עלית אתם מכירים, ירושלים אתם מכירים, בית שמש אתם מכירים את השכונות שאנחנו נמצאים בהם.

אביעד פרידמן: אתה יכול לראות, בתוך היעדים שלי מופיעה גם מועצה אזורית שפיר, מה שאתה קורא לו קרית גת מערב, אבל כדי שזה, היום זה מועצה אזורית שפיר, צריך לעשות ועדת גבולות, צריך לגמור חרסית, צריך להיכנס לכל התהליכים האלה, זה נמצא פה בתוך - - -

אבל עיכבתם את הותמ"ל.

אישור הותמ"ל לתכנית החדשה שהמדינה השקיעה כסף.

יש תכנית מהמדינה לותמ"ל תוך חצי שנה.

מיכאל ביטון: רבי יעקב, אתה רוצה לדבר רק על קרית גת, שפיר או עוד כמה דברים?

אם את זה גומר, שווה עשר ישיבות.

אביעד פרידמן: תכנית ותמ"ל לא עולה במדינה לפני שעושים שינוי וועדת גבולות.

אביעד פרידמן: אני בשום מקום לא עושה, לא מעלה ותמ"ל לפני שסגרתי ועדת גבולות.

אביעד פרידמן: ואני לא מעלה דבר, מכיוון שהתכניות שלי בותמ"ל הן מוגבלות, אתם הגבלתם אותי ובצדק, אני לא מעלה ותמ"לים רחוקים.

יצחק פינדרוס: בוא, הסיכום היה לפחות שלוש תכניות למגזר החרדי לשנה.

יצחק פינדרוס: זה היה בהגבלה.

יצחק פינדרוס: רק נגיד את האמת.

אביעד פרידמן: אני עשיתי את זה יחד איתך כדי להילחם, כדי שיהיה בתוך הותמ"ל תכניות ספציפיות.

יצחק פינדרוס: נכון.

אביעד פרידמן: דרך אגב, הם לא נמצאים פה אבל יש ציבורים אחרים שעשינו שהם לא יהיו מוגבלים, כדי לתת פתרונות.

מיכאל ביטון: אביעד.

אביעד פרידמן: הלאה.

אביעד פרידמן: נתון הבא, 43,603 זה התכנון שלי, ואלה היעדים שאנחנו נמצאים.

מיכאל ביטון: שאלת הבהרה על ה-43,000.

מיכאל ביטון: הסטטוס התכנוני של כל אחד מהם הוא שונה.

מיכאל ביטון: יש התחלת תכנון יש לקראת, יש סוף.

מיכאל ביטון: איך אתה מחלק את זה פחות או יותר גרוסו מודו באחוזים פה?

מיכאל ביטון: מה יהיה בשל עוד שנה, מה יהיה עוד שלוש, עוד חמש?

שרון רופא אופיר: ותוספת לשאלה הזו, איך הגעתם ליעד הזה.

שרון רופא אופיר: למה דווקא 43,000 ולא 45,000?

מיכאל ביטון: זה היה לפי התכנון העתידי של ה-10,000 לשנה, משפחות.

שרון רופא אופיר: זה מזכיר לי את ה-9.99.

שרון רופא אופיר: למה זה לא 43,000 - - -

אורי מקלב: אבל גם ה-43,000 זה עדיין בחסר.

מיכאל ביטון: זה פחות, כן.

מיכאל ביטון: בואו נמשיך.

מיכאל ביטון: כל הח"כים יקבלו זכות דיבור.

מיכאל ביטון: רק תנו לי לנהל את זה בבקשה.

אורי מקלב: רק אולי שידעו, כמה לשנה, כמה ההערכה של משרד השיכון?

מיכאל ביטון: תסיים את המצגת, אביעד.

אביעד פרידמן: אוקיי.

אביעד פרידמן: אני אסיים את המצגת ואחר כך אציג לכם את האקסל המדויק איך הגענו למספר הזה.

אביעד פרידמן: עוד מספר שלא מופיע כאן בתוך הטבלאות האלה ולא התייחסו אליו עד היום בכלל, אנחנו רוצים להוסיף אותו, זה התחדשות עירונית במגזר החרדי.

אביעד פרידמן: אני חושב שבסוף מכיוון שפתרונות הדיור מאוד מוגבלים והקרקעות מאוד מוגבלות, בחרנו 12 ערים שהן רלוונטיות לעולם של התחדשות עירונית והקצינו לתוך הנושא הזה כ-500 מיליון שקל.

אביעד פרידמן: מתוך הערים האלה ארבע ערים רלוונטיות מאוד לציבור החרדי.

אביעד פרידמן: ירושלים כמובן, שאני חושב שתהיה העיר המובילה בישראל, ירושלים ובת ים, יהיו הערים המובילות בישראל בהתחדשות עירונית.

אביעד פרידמן: בית שמש, לא צריך להסביר, חיפה, אתם יודעים, תכניות התחדשות עירונית יהיו ב- - -

אדוני המנכ"ל, אתה יודע שהתחדשות עירונית זה מגדלים בסוף.

אביעד פרידמן: לא, לאו דווקא.

מיכאל ביטון: לא חייב.

אביעד פרידמן: ממש לאו דווקא.

לציבור החרדי זה עוד הרבה יותר קשה.

מיכאל ביטון: זה לא חייב.

מיכאל ביטון: יש עוד אדמות לא מנוצלות בתוך העיר עצמה.

מיכאל ביטון: יש קרקע ושפ"פ לא מנוצל.

אביעד פרידמן: התחדשות עירונית לפעמים זה שמונה קומות, והתחדשות עירונית לפעמים זה שימוש בשצ"פים לא מנוצלים ואפילו אנחנו נדון בזה בדיון אחר בוועדה, גם בשטחים חומים, אני לא רוצה לדון על כך בדיון הזה, נקיים על זה דיון בפני עצמו.

אביעד פרידמן: בהתחדשות העירונית התעסקנו עם ה- - -

אורי מקלב: יש לכם היתכנות כלכלית?

אורי מקלב: עשיתם?

אביעד פרידמן: כן.

אביעד פרידמן: ודאי.

אורי מקלב: שיכול להיות גם בבניינים של שמונה קומות?

אביעד פרידמן: בחלק מהערים כן.

אביעד פרידמן: ביוקר הקרקע הנוכחית גם בירושלים, גם בחיפה וגם בבית שמש, הקרקע נושאת את עצמה גם בשמונה קומות.

אביעד פרידמן: איפה זה לא עובד דרך אגב?

אביעד פרידמן: ולך אני לא צריך להגיד את זה, לא בפריפריה, זה עוד לא עובד בבני ברק, כי בבני ברק הבתים מראש הם לא של שתי קומות, ואין לי טעם לקחת בניין של ארבע קומות ולעשות אותו בניין של שש קומות, הקרקע לא נושאת את עצמה.

אביעד פרידמן: לכן על פי התכנונים הנוכחיים בבני ברק אין התחדשות עירונית.

אביעד פרידמן: בבית שמש, בבנייני עמידר של שתי קומות, לעשות מהם שמונה קומות או שבע קומות, אפשר וקיימות תכניות ספציפיות.

אביעד פרידמן: אני לא צריך להגיד לכם, ואתם מכירים את השכונות הספציפיות ואת הבניינים הספציפיים במקומות האלה.

מיכאל ביטון: זאת חשיבה שחייבת להתחיל ולהיות מבוצעת.

מיכאל ביטון: יש שם פוטנציאל לאלפי יחידות דיור.

מיכאל ביטון: באזורי ביקוש, אגב, החרדי גם לא רוצה ללכת לכל מקום.

מיכאל ביטון: לבית שמש ולירושלים הוא רוצה ללכת.

מיכאל ביטון: אם עשית שם התחדשות עירונית, יש ביקוש.

מיכאל ביטון: תגיד לי גם בדיון שיזמת אתה מפריע, יעקב אשר?

מיכאל ביטון: אני רק רוצה לפרוטוקול.

זה ראש העיר שלי.

מיכאל ביטון: יש פה יותר מדי ראשי ערים.

מיכאל ביטון: זה בעיה.

מיכאל ביטון: ראשי מועצות דתיות גם.

אביעד פרידמן: ביקשתם את היעדים המספריים ל-2022.

אביעד פרידמן: אני אומר לכם מראש ביעדים, היעדים האלה הם אגרסיביים והלוואי שהקב"ה יעזור ושאני אצליח לעמוד ביעדים.

מיכאל ביטון: יעדי שיווק.

יעקב מרגי: לקחת את חברי הכנסת הכי נוחים לדיונים.

מיכאל ביטון: אני רואה.

מיכאל ביטון: תענוג.

מיכאל ביטון: אתה רוצה לשווק את זה ב-2022?

אביעד פרידמן: כן.

אביעד פרידמן: אני רוצה להסביר מה היעדים שלי לשנת 2022 הנוגעים לציבור החרדי.

אביעד פרידמן: הם יעדים מאוד אגרסיביים ותבדקו אותי האם הייתה איזו שהיא שנה שהיו יעדים כאלה, והקב"ה יעזור שאני אצליח לעמוד ביעדים האלה, זה יהיה אתגר מאוד גדול.

אביעד פרידמן: אבל אני רוצה להגיע ל-8,537 יחידות בקרקע מדינה.

אביעד פרידמן: אני רוצה להגיע להגרלות, אנחנו הולכים להחזיר את ההגרלות כמו שאתם יודעים, מתוך ההגרלות, 3,854 אני רוצה לייעד לציבור החרדי, תבדקו בשנים האחרות שישבו שם כמה הגרלות היו לציבור החרדי.

מיכאל ביטון: הרוב הולך לאדם שאין לו בית.

אביעד פרידמן: מה זה הרוב?

אביעד פרידמן: זה מיועד, כל ההגרלות מיועדות לאנשים שהם חסרי דיור.

אביעד פרידמן: לא הרוב, כל ההגרלות.

אביעד פרידמן: אני לא נותן הגרלות לא למשפרי דיור.

זה תנאי סף.

מיכאל ביטון: יפה.

אביעד פרידמן: לא, בעבר היה גם למשפרי דיור, וגם לזה.

אביעד פרידמן: אין.

מיכאל ביטון: יפה.

מיכאל ביטון: אוהבים שיפור אבל אנחנו רוצים - - -

אביעד פרידמן: משפרי דיור יקנו כשיהיה להם זמן.

אביעד פרידמן: אני נותן לזכאים כי המשאבים שלי מוגבלים.

אביעד פרידמן: אני הולך כבר להכרזה בותמ"ל הקרוב גם להרחבת כפר חב"ד בעוד 1,000 יחידות.

אביעד פרידמן: אני רוצה לעשות עוד שני ותמ"לים במהלך השנה הקרובה.

אביעד פרידמן: אני במאבקים על הותמ"לים האלה.

אביעד פרידמן: זה לא פשוט.

כל ותמ"ל זה מאבקים.

אביעד פרידמן: כל ותמ"ל הוא מאבק.

מיכאל ביטון: אביעד, אלה יעדים אמביציוזיים ל-2022 אבל השנה הקשה שלך היא 2023 כי אין לך עתודות תכנון.

מיכאל ביטון: אתה צריך להאיץ עתודות

אביעד פרידמן: נכון.

יש לו.

אביעד פרידמן: יש לי, רחוק מלהיות מספיק.

מיכאל ביטון: זה לא מסתיים, התכנון.

יש לו.

אביעד פרידמן: רחוק מלהיות מספיק.

קרית גת מערב.

מערב אחד, לא שני מערבים.

יעקב מרגי: בוא נכסה את קרית גת.

יעקב מרגי: קרית גת - - -

מיכאל ביטון: רגע מרגי, זה - - -

יעקב מרגי: אני רוצה לדעת האם קרית גת זה היה משאב מתוכנן שמישהו שם אותו בצד.

בדיוק.

מיכאל ביטון: חכה רגע.

אביעד פרידמן: אני אתייחס רגע לקריית גת.

אביעד פרידמן: הסכם גג רכסים, זה שקף אחד לפני האחרון.

אביעד פרידמן: הסכם גג רכסים מאוד מקווה שנצליח להגיע, אני רוצה להסביר ואני יודע שאתם תכעסו על זה, להסביר את העמדה שלי בנושא הזה.

אביעד פרידמן: למה אני חושב שכסיף היא קריטית בתוך העולמות האלה?

אביעד פרידמן: כאשר אני נמצא במקום שהתכנון שלי מוגבל וכאשר אני נמצא במציאות, גם זו המציאות, שהלכתי ל-30 ראשי ערים, תשע מהם בכלל הסכימו להיפגש איתי, שניים מהם מוכנים לתת פגישות, יישמעו העמדות בדברים האלה.

אביעד פרידמן: כאשר יש החלטת ממשלה שהיא תיאורטית לגמרי, שדיברה על זה שיתנו יותר כסף, לא - - - הממשלה הנוכחית, שיתנו יותר כסף לשכונות חרדיות, ההחלטה הזו מעולם לא בוצעה.

אביעד פרידמן: היום כל הסכמי הגג, אין שום התייחסות לכסף נוסף לציבור החרדי, שני ראשי ערים מתוך 30 היו מוכנים ללכת בתוך הסכמי הגג שלהם להכניס ציבור חרדי.

אבל אתה השלטון.

אביעד פרידמן: גם כשאני שלטון, יושב פה נציג אגף תקציבים.

יעקב מרגי: מי מונע ממך לעשות?

מי מונע ממך לעשות את זה?

יעקב מרגי: חריש גם הייתה מיועדת לחרדים, בסוף שמו עליה יד כולם.

יעקב מרגי: מי מונע ממך, עזוב חרדים לא חרדים, מי מונע ממך עכשיו לתכנן ולהריץ את כסיף?

אביעד פרידמן: אף אחד לא מונע.

יעקב מרגי: אז תרוץ.

אביעד פרידמן: ואני רוצה לעשות את זה ואני הולך לעשות את זה.

יעקב מרגי: אני סקפטי, אתה יודע למה?

יעקב מרגי: כי עצים לאחרונה לא הצלחתם לשתול, אתם רוצים לבנות עיר שם?

מיכאל ביטון: אתה תבנה מחסנית, אולי - - -

אביעד פרידמן: אני אדם מאמין.

כי אם כל הזמן יגידו לנו 'כסיף' וכלום לא - - -

יעקב מרגי: לא יתנו לך גם את זה.

אביעד פרידמן: לא, ח"כ אשר, כסיף לא נותנת לי פתרון.

אביעד פרידמן: זה לא במקום, והיא לא נותנת פתרון לכלל הציבור החרדי.

אביעד פרידמן: ואני נאבק על הר יונה.

אני יודע.

- - - בדברים אחרים קודם, אחר כך תבוא עם זה.

אביעד פרידמן: נאבקתי על הר יונה לפני שעשיתי את כסיף.

מיכאל ביטון: - -

יש לי כבר זקן לבן.

אני יודע מה הם עושים, לוקחים משהו ערטילאי לעוד חמש-שש שנים, לא הם, אגב, לא רק אתם.

יעקב מרגי: חריש לקח לו 20 שנים.

מיכאל ביטון: אל תשחק אותה בכנסת אתה 50 ומשהו.

עכשיו יגידו לנו 'חכו' 'חכו' 'חכו'.

אביעד פרידמן: אני לא אומר לך - - -

מיכאל ביטון: אביעד, עצור.

מיכאל ביטון: עוד יהיה לך מה להשיב.

מיכאל ביטון: הרב אורי מקלב בבקשה.

אורי מקלב: תודה רבה אדוני היו"ר.

אורי מקלב: גם תודה רבה על קיום הדיון, אומר ועושה, ואני יודע שזה לא יסתיים בדיון הזה, אני יודע את הלחץ לכן יש לי תקווה טובה שגם בלחץ שיש לך בדיונים אתה לא היית מוכן לדחות את זה.

אורי מקלב: אני בטוח שגם הדיונים האחרים, חשוב לי להגיד את זה בדברי הפתיחה, כדי שלדברים האלה יהיה גם בסופו של דבר מעקב וגם פתרונות וגם לראות שהדברים האלה לא רק יוצגו במצגת, אלא נוכל לעקוב אחרי הדברים.

אורי מקלב: אני כן חושב שבדקה אחת, ירשה לי אדוני היו"ר, להגיד מה המצוקה.

אורי מקלב: יש כאן אנשים שאולי, אנחנו חיים בתוך הדברים, אבל בכל אופן אני גם מעריך שבאים חברי כנסת אחרים וגם אחרים שמקשיבים לנו, שמדברים על מצוקת דיור בציבור הכללי ואנחנו מזדהים עם מצוקת הדיור הגדולה הזאת, אבל כשמגיע מבחן התוצאה, כשבאים לראות מה המשמעות של מצוקת הדיור לגבי הציבור החרדי, המשמעות היא לא לגור אצל ההורים או לא לגור באופן שההוצאה יותר גדולה על דיור, שזה גם חמור מאוד אצל כולם, מדובר, אדוני היו"ר, שגרים בדירות ביחידות של 15 מטר.

אורי מקלב: אתם לא תאמינו איך נראים ופי 3, בקומה 3 בחניה, כשהחלון היחיד שיש בבית זה סוג של רפרפת שנמצאת מעל לשירותים, זה החלון.

אורי מקלב: כשאני רואה זוג, ואולי אני בשבת צריך להיות או אצל ההורים שלי או אצל ההורים של אשתי, מדוע?

אורי מקלב: בגלל שאין לי מקום לשים פלטה בשבת.

אורי מקלב: זה לא משהו בלשון הגזמה.

אורי מקלב: אם האגודות לצער בעלי חיים היו מבקרים במקומות האלה, היום לתרנגולים ולתרנגולות נותנים יותר מחיה באופן יחסי מאשר נותנים לזוגות האלה.

אורי מקלב: וגם כשזה כבר יחידות של 20 ו-24 מטר, המשמעות היא שאין לילד איפה, וזה יכול להיות עם ילד אחד ושניים, אין לו איפה לזחול.

אורי מקלב: פשוטו כמשמעו.

אורי מקלב: מדובר בתנאים גרועים וקשים מאוד.

אורי מקלב: לכן כשאנחנו מדברים על פתרונות, מבחן התוצאה אומר שהדחיפות היא מאוד גדולה, מה שקורה.

אורי מקלב: והצרכים, נכון שהצרכים לציבור החרדי הם ייחודיים יותר, אבל זה לא בשמיים.

אורי מקלב: בסך הכל מדובר שצריך להיות לא בניה לגובה מאוד, יכול להיות, היום מדברים כבר על 8 קומות ו-10 קומות וזה יכול להיות שתי קומות האחרונות, אדוני היו"ר, היום מצאו פתרון שהן יכולות להיות עבור צרכי ציבור.

אורי מקלב: יכול להיות גם טיפת חלב, יכול להיות שילוב.

אורי מקלב: אם שמים את זה בשתי הקומות העליונות, זה כבר נותן- - -

מיכאל ביטון: שילוב.

מיכאל ביטון: ריבוי שימושים.

מיכאל ביטון: יש דבר כזה.

אורי מקלב: יש כאלה שבקומה העליונה הוא שם גם - - -בית כנסת כדי שבשבת, כשיש בניין גבוה, הוא יכול לעלות 4, 5, 6 קומות וזה עדיין סביר.

אורי מקלב: יש לפעמים תנאים - - - אם רוצים יש אפשרות.

מיכאל ביטון: רגע, מעלית שבת לא עובדת?

אורי מקלב: יש כאלה שכן יש כאלה שלא, זה יכול להיות.

אביעד פרידמן: יותר ויותר.

אורי מקלב: העובדה היא שבירושלים יש.

אורי מקלב: אני חושב שגם עבור המגזר החרדי - - - אבל יש גם, זה לא חסם שצריך בניה לא רוויה, בנייה צמודת קרקע.

אורי מקלב: מדובר כאן שאפשר לשלב, צריכים קצת יותר, צריכים סוכות במקום, שאפשר לתכנן את זה.

אורי מקלב: מדובר על מבני ציבור יותר, יש כאן - - -

מיכאל ביטון: חברים לא לפטפט.

מיכאל ביטון: לכבד את הדובר.

אורי מקלב: -- הם עשו על זה מעקב.

אורי מקלב: הפתרונות קיימים, לא צריך להמציא פתרונות.

אורי מקלב: זה תכנון ושיווק מסיבי יותר, גם גדולים, וזה תנאי.

אורי מקלב: אחד התנאים המרכזיים אדוני היו"ר ואביעד אתה צריך לדעת את זה, שיווק מסיבי.

אורי מקלב: אי אפשר לשווק 200 יחידות דיור באיזה שהוא מקום.

אורי מקלב: לא זה מה שנותן.

אורי מקלב: השיווקים צריכים להיות גדולים.

אורי מקלב: אתה צריך לתכנן את זה, כשאתה מתכנן את זה בשיווקים הגדולים.

אורי מקלב: מדברים על תמרוץ והתמרוץ יכול להיות, כשאומר ראש העיר שהוא לא רוצה, אז למדת דף יומי, כופים אותו עד שיאמר 'רוצה אני' זו אפשרות אחת.

אורי מקלב: מתמרצים אותו עד שיאמר 'רוצה אני' ויש דבר כזה שאתה בא ואומר, תנאי סף, אם לא – אין לך דבר אחר.

אורי מקלב: אם אפשר אז הוא כבר עושה את זה.

אורי מקלב: עכשיו אני רוצה להגיד לך מה שקורה בשטח.

אורי מקלב: לצערי לא רק שזה לא עומד, גם התכנונים האלה לא עומדים בצרכים, בחסר.

אורי מקלב: החסר הוא, רק שתדעו, במספרים, כ-10,000 דירות חדשות בשנה.

אורי מקלב: ואנחנו מדברים על שיווקים ותכנונים מאוד גדולים.

אורי מקלב: גם המספרים שאתה אומר, 40,000-50,000 זה לא משהו שנשמט.

אורי מקלב: צריך 100,000, זה לא רק כדי - - - וככל שיש חסר זה יותר.

אורי מקלב: אני רוצה להגיד לכם מה זה נקרא גזלת כבשת הרש.

אורי מקלב: כבשת הרש זה כפי שאמרנו שפיר או קרית גת מערב-מערב.

אורי מקלב: אבל יש גם היום, תאר לך שבמכרז ברמת שלמה, אני רוצה להביא דוגמה של שכונה חרדית בירושלים.

אורי מקלב: רמת שלמה.

אורי מקלב: זו שכונה חרדית, לא רק שכונה חרדית, היא סגורה בשבת בתב"ע.

אורי מקלב: סגורה.

אורי מקלב: אין יותר מזה.

אורי מקלב: קנו שם אנשים שלא מהמגזר החרדי.

אורי מקלב: ראש האופוזיציה מהתעוררות בירושלים, אני לא יודע מה - - - פינדרוס מכיר אותו, יש לו דירה, הדירה שלו היא ברמת שלמה, לצרכים של, מי הולך מי שהוא לא חרדי, הולך לקנות?

אורי מקלב: וכמה כאלה יש?

אורי מקלב: אז גם מה שיש כבר בדבר הזה, גם, אתם לא עושים שום חסם, בהכרזה, זה אפילו באתר, תגיד שזה לציבור החרדי.

אורי מקלב: אתה גם לא עושה את זה.

מיכאל ביטון: לפי הזכרון שלי במכרז בירוחם שבנינו לקהילה החרדית, אני חושב שאפילו אסור לכתוב את המילה 'חרדית' אלא 'שומרי מסורת', יש איזו הגבלה משפטית.

אביעד פרידמן: יש הגבלה משפטית.

אביעד פרידמן: אפילו על צביון, כדי להגדיר צביון צריך להפוך את העולם כדי להגדיר את הדברים בצביון.

אורי מקלב: בג"צ אפשר לך חלק מהשיווקים גם - - -

מיכאל ביטון: אבל אתה לא יכול לקרוא לזה - - -

קריאה: יש חוות דעת באותה החלטת ממשלה של 2016.

אביעד פרידמן: 1824.

אורי מקלב: אני רוצה לתת לך עוד דוגמה.

אורי מקלב: מחיר מטרה או מחיר למשתכן.

אורי מקלב: במגזר הערבי קבעו שבני המקום יכולים להגיע עד 75%.

אורי מקלב: עכשיו, החלטה, עד 75%.

אורי מקלב: יכול להיות שיש מקומות מסוימים שזה יכול להיות הפתרון לציבור החרדי, כשאתה אומר 'בני המקום' ובני המקום הם, נניח, אני לא יודע אם רכסים זו הדוגמה או לא, אבל כשאתה משווק בכזה מקום ואתה אומר 75% מהמקום או נניח שאפשר, בדברים ה- - - כרמיאל, חיפה, יכול להיות שאפשר למצוא פתרונות, אבל זה צריך לשבת עם יועצים משפטיים ולעשות את זה.

מיכאל ביטון: אם חל עליהם בני המקום, חל עליהם.

מיכאל ביטון: מה הבעיה?

אורי מקלב: היום השיווקים, אתה יכול, יש 20%, כמה?

אביעד פרידמן: העלינו עכשיו את בני המקום.

מיכאל ביטון: עד 50% בני מקום לפעמים.

אביעד פרידמן: העלינו גם בציבור הכללי את בני המקום, במקומות מסוימים זה 50%, במקומות אחרים זה 33%.

אביעד פרידמן: העלינו את בני המקום בהמון.

מיכאל ביטון: לפעמים הם לא מכסים את ההקצאה שלהם, בני המקום.

אביעד פרידמן: ברוב המקומות דרך אגב לא אחרי שהעלינו, יש לנו חוסר בבני המקום ואנחנו לוקחים מתוך הרשימה ואז אני פותח את זה.

אורי מקלב: בהתחדשות עירונית יש עוד פתרונות, אם הקרקע וה- - -אז גם המסחר, ואפשר לתת למסחר.

אורי מקלב: ואני רוצה להגיד לך, יש דוגמאות של - - -

מיכאל ביטון: הוא הגיע ל-6.5.

אורי מקלב: אבל ראש עירית הר יונה, אני רוצה להביא ובזה אני אסיים.

אביעד פרידמן: נוף הגליל.

אורי מקלב: נוף הגליל, ראש העיר שבא ומכריז, דוגמה, מכריז, אומר 'אני רוצה את הצוואר הזה', לקחת את זה עכשיו במהירות, להתגבר על כל החסמים שיש, וזה יהיה גם דוגמה ותמרוץ לראשי ערים אחרים.

אורי מקלב: אז בוא נראה שיש - - -

אביעד פרידמן: אני מזמין אותך לבוא איתי להר יונה, ותשאל את - - - כמה אנחנו עובדים על זה.

אורי מקלב: עוד דוגמה של גזילת כבשת הרש.

אורי מקלב: היה קרית יערים גם, גם את זה ביטלו.

אביעד פרידמן: לא ביטלו.

אביעד פרידמן: זה ועדת גבולות במשרד הפנים.

אביעד פרידמן: תלחצו במשרד הפנים.

אורי מקלב: תראו מה זה גזלת כבשת הרש.

אורי מקלב: אני רק מעלה את זה גם כן.

אביעד פרידמן: עמדת משרד השיכון יחד איתך, בוועדת הגבולות של קרית יערים תעזור לנו.

אביעד פרידמן: אני איתך.

מיכאל ביטון: יעקב אשר בבקשה.

אדוני היו"ר, אני באמת לא רוצה נאומים.

אני רוצה לעשות את זה יותר כשאלות ותשובות כי אנחנו כולנו מתכוונים לאותו דבר.

קודם כל אני רוצה בגדול להגיד, מצוקת הדיור היא לכל המדינה, אנחנו אבל בסטטיסטיקה הזאת מככבים וזה לא טוב גם לכם כי אתם כל עוד שלא תורידו, גם בלי האחיינים שלך, לא טוב שיהיה ציבור שחי פה מה לעשות, ב- - -

אביעד פרידמן: היועצת המשפטית שלי בזום כבר צועקת עלי ואומרת 'אתה מספר בדיחות ואחר כך יהרגו אותך', לא אחיינים.

על זה לא יהרגו אותך.

אני אומר דבר אחד, קודם כל מה שאמרת זאת הטרגדיה הגדולה.

אין מחסנית של תכנון, ובגלל הטרגדיה הזאת שהבינה הממשלה הקודמת שטעתה בעניין הזה, לכן התחיל כל הנושא הזה של קרית גת מערב.

קרית גת מערב, אני רוצה את ההקשבה שלך אדוני היו"ר.

כי אתה לא רחוק.

מיכאל ביטון: אני מכיר את זה.

דקה.

יש תכנית שהייתה של 10,000 יחידות דיור, קיבלה תוקף ב-2016.

באה המדינה, לא משנה כרגע באיזו החלטה, פורמלית כזו או אחרת, ובאה ואמרה 'אנחנו רוצים לייעד את זה לציבור החרדי לכן אנחנו הולכים לעשות התאמה, נלך לותמ"ל, נעשה תב"ע שתתאים את המקום'.

אני מחזיק משהו שהוצאתי מהאתר של מינהל התכנון אתמול שמופיע כאן במפורש: הקמת שכונת מגורים בת 13,500 יחידות דיור'.

זו תכנית שינויים, אני מקריא 'שהיא מיועדת לשינוי הבינוי בייעוד מגורים בתמ"ל 1011 והתאמתו עבור האוכלוסייה החרדית, גובה הבינוי עד שש קומות' וכולי.

המדינה השקיעה פה מיליונים, ואתם כרגע, לא אתה אישית, אתם כרגע עצרתם את זה, כי באתם ואמרתם 'אנחנו רוצים לשווק מהר אז אני הולך על התכנית הקודמת'.

למה התכנית הזאת היא כזאת קריטית?

דווקא בגלל הפתיח שאמרת וצדקת בכל מילה.

אין מחסנית.

אין מחסנית.

פה יש 13,000 יחידות דיור שיכולות להיות הפתרון.

הותמ"ל לא ייקח פה שנתיים כי זו כבר תכנית לעוסה, זו כבר תכנית שיש בה תוקף, היא רק מתאימה את עצמה מ-10,000 יחידות ל-13,000 יחידות.

אתם יכולים לפתור ולהתחיל, כי גם אתם, אמר השר במליאה לרב פינדרוס ולא סתם הוא אמר את זה לו, אתם יודעים שבהמשך אתם הולכים לתכנן גם לחרדים שם, אז יש לכם אפשרות להקים עיר ולפתור את הבעיה של ראשי הרשויות שאתה כשלטון בא לפה ואומר 'אני לא יכול עליהם', למרות שאני חושב שאתה כן יכול.

מיכאל ביטון: אגב, לצערי זה הפתרון, כי בגלל שדיברת על 30 שפגשת ותשע שהיו מוכנים לשמוע, ורק שניים שמוכנים ליזום דיור לחרדים, לפעמים צריך עיר עצמאית.

בדיוק.

מיכאל ביטון: ואז אותם אנשים לא מתנגדים.

אביעד פרידמן: אני בעד ולכן אני גם בעד כסיף.

כנראה שאתה בעל מקצוע אבל אתה גם למדת פוליטיקה.

וזה בדיוק הדבר שמרגיז אותי על כסיף ולכן אמרתי גם לידידי יעקב מרגי קודם.

למה?

יעקב יודע כמה השקענו בעניין הזה של שפיר, הייתה החלטה, אביגדור יצחקי יגיד לך, לא אנשים חרדים.

הייתה החלטה ברורה שזה הפתרון האמיתי בגלל המבוכה של המדינה - - -

אביעד פרידמן: למה הממשלה לא - - -

רגע.

אל תפריע לי.

שרון רופא אופיר: כי כל המחסניות של הממשלה הקודמת נותרו ריקות.

שרון רופא אופיר: למה.

לא לא.

לא נכון.

גבירתי, את יודעת כמה דירות בתכנון יש במדינת ישראל?

מה, אנחנו הולכים לקחת של מישהו אחר?

אנחנו באים ואומרים רק דבר אחד, המדינה הוציאה על זה כסף.

אני בא ואומר, אתה רוצה לדבר איתי על כסיף?

אוקיי.

נדבר על זה.

אבל תזיז קודם כל את מה שיש לך ביד שאתה כרגע דוחה.

אתה אומר לי 'קרית גת לא, הנה, אני מביא לכם את הבשורה של כסייפה'.

לכן אני אומר - - -

מיכאל ביטון: אני רוצה שיהיה לו זמן להשיב.

בלי לחץ.

אפשר לעשות עוד דיון מה קרה?

מיכאל ביטון: לא, אין לנו - - -

יש לך.

אתה היו"ר.

אתה בעל הבית.

מיכאל ביטון: יש לנו עוד חצי שעה.

כן.

לכן אני אומר, קודם כל כסיף, דבר איתי אחרי שתקדם את זה.

כסיף, דבר איתי אחרי שתורידו את החסמים ביחד מול משרד הפנים על הנושא של קרית יערים.

את יודעת שיש תכנית אב של משרד השיכון שמדברת על הרחבת קרית יערים טלז-סטון, תכנית שהושקעו בה מיליונים, זורקים אותה לפח כי מישהו מחליט שחרדים לא טוב שיהיו שם.

שרון רופא אופיר: לא קשור - --

מיכאל ביטון: חבר'ה, להתאפק.

מיכאל ביטון: שרון, את הבאה בתור, אז לא להפריע.

מיכאל ביטון: את הדוברת הבאה.

אני יכול לנסות להשלים את הדברים שלי?

תודה לך.

הסכמי גג, יש לי פה את רשימת הסכמי הגג, אדוני היו"ר.

מיליארדים יש פה.

מאות מיליארדים.

לא עשרות, מאות מיליארדים.

כמה ישובים חרדים יש פה?

כמה שכונות ממוקדות חרדיות יש פה?

כשאתה בא ואומר 'אני לא יכול על ראשי הערים', תאמין לי, כי אתה לא מדבר איתם בשפה שצריך לדבר איתם.

ובצדק, כי אתה צריך לבוא להגיד להם 'אני יודע שאוכלוסייה שיש לה יותר ילדים אני צריך יותר בתי ספר', אתה לא מבטיח את הדברים הללו ולכן ראש עיר, גם לפעמים יש ראשי ערים שזה מגיע מגזענות, יש ראשי ערים שהם יותר הגונים, אבל הם באמת לא רוצים, כפי שהסברת, עלויות יותר גבוהות.

העלויות האלה מושתות עליכם, אתם צריכים לעשות את זה, אנחנו תושבים של המדינה, מה לעשות.

יש לנו הרבה ילדים, כבר היה פה חבר כנסת אדיוט אחד שאמר להוריד, שיהיו פחות ילדים.

לכן אני אומר דבר אחד, ולסיכום אדוני היו"ר, במילה אחת.

יש לכם ביד אפשרויות היום, לא מחר, היום, את שפיר.

אתה יכול להתחיל אחרי שתזיז את שפיר, להתחיל לקדם דברים נוספים, להגדיל תכנון במקומות נוספים.

ואני אומר לך, שאם אתה קורא לישיבה כמה ראשי רשויות שהולכים לבנות אצלם 20,000, 30,000 יחידות ואתה אומר להם 'תן לי 3,000 בשכונה הומוגנית לחרדים ואני מפצה אותך בפיתוח', במה שהוא רודף אחריך לגבי הגשר והכביש החדש, יושב פה ראש עיר, אנחנו יודעים מה השפה עם ראשי הערים, אנחנו יודעים איך זה עובד.

גם אני הייתי וגם פינדרוס היה, אנחנו יודעים איך זה עובד.

מיכאל ביטון: השתתפות במאמץ המלחמתי - - -

בדיוק.

וזו הייתה החלטת הממשלה אז שלצערי לא עשו בה מספיק.

אז אני אומר, נכון שאנחנו לא בקואליציה אבל אני מבקש ממך, עכשיו בשביל האחיינים שלך, תעשה את הדבר ה- - -

אביעד פרידמן: בשביל כל אזרחי המדינה - - -

עוד מילה אחרונה על בני מקום.

בני מקום שהזכיר הרב מקלב, יש איזו שהיא בעיה.

אני אגיד לך למה, כי כשאתה עושה, יש מקומות שזה מתאים ויש מקומות שזה קריטי לא מתאים, בגלל שכשאתה בונה נגיד בירושלים ואנשים, בני המקום החרדים של ירושלים, לא יכולים להרשות לעצמם לגור בירושלים, הם חייבים ללכת לחפש בערים אחרות ואז, אני אומר עוד פעם, צריך לעשות את האיזונים הנכונים.

אבל אני אומר דבר אחד, זה בידכם.

רק תרצו.

יש לכם גם את התקציבים, גם את האפשרות של תכנון, ואני אומר דבר אחד, ולו מהישיבה הזאת יצא רק הדבר הזה, שפיר, תחזירו את זה לציבור החרדי.

זה היה שלו.

זה לא איזה מקום, זה לא דיזינגוף פינת ארלוזורוב.

מיכאל ביטון: להפריד את זה מוניציפלית.

בדיוק.

להפריד מוניציפלית, לעשות שם עיר חדשה, לתת את הפתרון ואז ראשי הערים יוכלו הלאה להיות גזענים.

מיכאל ביטון: ח"כ שרון רופא אופיר בבקשה.

מיכאל ביטון: יש ספר שכתבו 'תור המתינות'.

מיכאל ביטון: תורך עכשיו.

מי כתב את זה, בנט?

מיכאל ביטון: שרון בבקשה.

לא ייצא.

שרון רופא אופיר: אז תתפלא, אולי דווקא כן.

שרון רופא אופיר: כי אולי בתור המתינות יכול להיות שאנשים כאן סביב השולחן תמהים בינם לבין עצמם מה עושה בחורה חילונית שכמוני בדיון על פתרונות דיור לציבור החרדי.

שרון רופא אופיר: נכון?

שרון רופא אופיר: בוא נרים גבה.

יעקב מרגי: אני לא הרמתי גבה.

שרון רופא אופיר: מודה באשמה.

שרון רופא אופיר: ישנם גם אנשים חילוניים.

מיכאל ביטון: אם אתה עושה מצוות שבין אדם לחברו אתה יהודי טוב.

אורי מקלב: אני יכול לומר לך שמי שחושב שהבעיה היא של הציבור החרדי, ומה אכפת לו ויתעלם, תדעו לכם, קודם כל יש לזה השלכה למחירי הדיור לכלל הציבור, מכיוון שהציבור הגדול, חוץ מזה, החלק היחסי שלו באוכלוסייה מעבר לזה, יש לו מבחינת קניית דירות ודיור, הרבה יותר מהחלק שלו.

שרון רופא אופיר: אורי, אתה מתפרץ לדלת פתוחה.

שרון רופא אופיר: אתה רואה שאני פה.

אורי מקלב: לא, לכן אני רוצה להגיד לך.

אורי מקלב: - - -

תן לה לדבר.

מיכאל ביטון: אגב, אני חושב שהנושא הזה הוא עיסוק לכל חבר כנסת.

מיכאל ביטון: המצב הזה שאומרים שכל אחד ידאג למגזר שלו הוא - - -

אורי מקלב: יש כאלה שזה בין אדם לחברו - - - ויש כאלה שזה גם משפיע על הכלל.

אורי מקלב: בסוף אנחנו קונים במקומות אחרים שלא תמיד אנחנו רוצים, אבל אין לנו ברירה.

מיכאל ביטון: אנחנו רקמה אנושית אחת.

מיכאל ביטון: בבקשה שרון.

שרון רופא אופיר: אני חושבת שבעיית הדיור במדינת ישראל היא בעיה של כולם, ומה שאתה תיארת קודם אורי, על מצוקה של זוגות צעירים זו מצוקה שמשותפת לכולם.

שרון רופא אופיר: אם תשב עם זוג צעיר שהוא לא מהמגזר החרדי, הוא מציונות דתית, חילוני, ישתפו אותך באותן הבעיות.

שרון רופא אופיר: הם באים בסוף לאמא ולאבא לשבת כי אין להם איפה לשים לא את התנור ולא את מכונת הכביסה, ובאמת שום דבר.

שרון רופא אופיר: היום ללכת ולקנות דירה במדינת ישראל זו משימה כמעט עד בלתי אפשרית.

שרון רופא אופיר: ואתם אלו שדיברתם, אתם שישבתם בממשלה הקודמת, לא אני, על המחסניות הריקות.

שרון רופא אופיר: ונכון, המחסניות ריקות והן ריקות בכל תחום.

שרון רופא אופיר: אני חושבת שמשרד השיכון, ואני לא בפעם הראשונה שומעת את המנכ"ל, הוא ישב איתנו גם לאורך חוק ההסדרים בהרבה מאוד דיונים, מציג תכניות.

שרון רופא אופיר: האם התכניות הן תכניות מושלמות?

שרון רופא אופיר: כנראה שלא, אי אפשר להביא פתרונות קסם.

שרון רופא אופיר: אני הייתי רוצה שאנחנו ננהל דיון על פתרונות לכלל החברה הישראלית.

שרון רופא אופיר: זה נשמע חלום?

שרון רופא אופיר: לדעתי לא.

שרון רופא אופיר: אני חושבת שהחלוקה שלנו לגטאות, פתרונות לחברה החרדית ופתרונות לחברה היהודית, ציונות דתית, ולחברה החילונית ולחברה הערבית, זה משהו שמייצר בעיני ישראל שלא צומחת להיות אותה רקמה אנושית אחת חיה.

מיכאל ביטון: יש אנשים שהם עניים - - -

שרון רופא אופיר: סליחה אדוני היו"ר.

מיכאל ביטון: רגע שרון.

שרון רופא אופיר: תן לי להשלים.

שרון רופא אופיר: אתה ביקשת ממני, אני לא יכולה לדבר כך, אדוני היו"ר.

מיכאל ביטון: העניים הם לא רק חרדים וערבים.

מיכאל ביטון: יש עוד כמה עניים שהם לא רק חרדים וערבים.

שרון רופא אופיר: אני שמחה שאתה מצטרף לדבריי וזה לא רק עניין של עניים, זה עניין של בניית חברה מתוקנת בעיני, ואולי הגיע הזמן בשנת תשפ"ב 2022 להניח בצד את כל הטייטלים האלה ולהתייחס אלינו כאל חברה ישראלית.

שרון רופא אופיר: זה בראשית דבריי.

שרון רופא אופיר: אבל אני אגיד באופן כולל.

שרון רופא אופיר: קודם שאלתי אותך אדוני המנכ"ל, כמה שאלות, מה הן הנגזרות באמת.

שרון רופא אופיר: אתה ציינת את אותם חסמים שכשאתה יושב עם ראשי רשויות הם לא רוצים שתהיה אצלם שכונה של חרדים, אז מעניין אותי להבין למה.

שרון רופא אופיר: הדבר השני, ציינת תכנית יעד של 43,603, אז מעניין אותי להבין מתוך מה מגיעה הנגזרת הזו.

שרון רופא אופיר: ובסוף הדברים אני רוצה להגיד עוד משהו.

שרון רופא אופיר: עלה כאן קודם הנושא של קרית יערים כחלק מהדברים שיעקב אשר דיבר עליהם.

שרון רופא אופיר: אני חושבת שהסוגייה של קרית יערים שנמצאת באותו מסדרון אקולוגי בהרי ירושלים, שאף תכנית של מדינת ישראל לא דיברה עליה בכלל, ולפני שתקפצו, אני אתייחס לאבו גוש.

קריאה: אבו גוש - - -

שרון רופא אופיר: ידעתי שזה יגיע.

איך ידעת?

שרון רופא אופיר: ידעתי.

שרון רופא אופיר: בעמי אני חיה.

איך את מסבירה את זה?

שרון רופא אופיר: אני אסביר.

אני מנחה את העד.

שרון רופא אופיר: או-אה, הפכתי להיות עדה.

שרון רופא אופיר: מה זה אומר?

שרון רופא אופיר: היום עם כל הפרשיות שיש - - -

את עדת אופי טובה לציבור החרדי.

אורי מקלב: חבר מפלגתך הגיע להתנגד לקריית יערים.

אורי מקלב: הוא פתאום אכפת לו איכות הסביבה ופתאום אכפת לו - - -

שרון רופא אופיר: קודם כל אני חושבת שאם נרבה בטוב אנחנו פחות נחפש מה פתאום אכפת למישהו אחר.

שרון רופא אופיר: זו התפיסה שלי.

אמן.

שרון רופא אופיר: ואני חושבת שאכפת מאיכות הסביבה גם לו וגם לי וגם להרבה מאוד חברי כנסת, כולל ליו"ר שיושב פה, אכפת לו גם מאיכות הסביבה.

שרון רופא אופיר: בלי שום קשר.

שרון רופא אופיר: גם לך אכפת מאיכות הסביבה.

אורי מקלב: אבל גם אכפת לי מה- - -

שרון רופא אופיר: אתה שם לב אדוני היו"ר שלא נותנים לי לדבר?

מיכאל ביטון: אנחנו נדאג שתדברי לגופו של עניין.

אורי מקלב: את באת לפה לדיון על הציבור החרדי ואת מתריסה נגד.

אורי מקלב: אנחנו רוצים פתרונות.

אורי מקלב: את - - -

מיכאל ביטון: אורי, צריך לכבד.

מיכאל ביטון: בבקשה.

מיכאל ביטון: גם דבר שקשה לנו לשמוע, נשמע אותו.

אורי מקלב: יזמנו דיון מיוחד.

שרון רופא אופיר: אני לא חושבת שעד לרגע זה התרסתי נגד, אם אתה מרגיש כך זה שלך, זה לא שלי.

אורי מקלב: למה את - - -

מיכאל ביטון: אורי חבל על הזמן של כולם.

מיכאל ביטון: תן לה לסיים את דבריה.

אורי מקלב: היא באה לכאן לדיון והיא אומרת - - -

יעקב מרגי: אורי מותר לה.

יעקב מרגי: למה אתה סתם - - -

היא בדיוק עמדה להסביר מה ההבדל בין אבו גוש וטלז-סטון.

בואו נשמע.

מיכאל ביטון: בבקשה שרון.

שרון רופא אופיר: באותו מסדרון אקולוגי שקיים בהרי ירושלים צריך להשמר השטח שעבר לאבו גוש שקטן בהרבה, יש לומר, ואנחנו לא נפתח פה את המפה כי זה לא נושא הדיון, לא משתווה לשטח של אותה עיר שרצו להקים בטלז-סטון ולכן אותם ארגוני סביבה באו ולא אישרו את זה, וגם מינהל התכנון התחבר לזה, אבל זה לא נושא הדיון.

שרון רופא אופיר: ואני בוודאי לא הגעתי לכאן כדי להתריס, אני הגעתי לכאן כדי לנסות ולהבין איזה פתרונות דיור ניתן למצוא.

שרון רופא אופיר: לא רק לחברה החרדית אלא בכלל לחברה בישראל וזה יהיה המשך הדיון שאותו יציג השר, ואני מבקשת את מה שביקשתי בהתחלה, שבואו נתייחס לחברה הישראלית כאל מקשה אחת כשאנחנו מציגים פתרונות דיור.

שרון רופא אופיר: תודה.

מיכאל ביטון: תודה רבה שרון.

מיכאל ביטון: הרב יצחק פינדרוס.

מיכאל ביטון: בבקשה.

יצחק פינדרוס: אני לא רב, אני ממש - - -

מיכאל ביטון: קדימה הרב יצחק פינדרוס.

מיכאל ביטון: קיבלת ממני.

מיכאל ביטון: כל המלמדו דבר אחד קורא לו מורי ורבי אליפי ומיודעי.

מיכאל ביטון: קדימה.

יצחק פינדרוס: קודם כל אני אתחיל, ובוא נאמר את האמת.

יצחק פינדרוס: נכון, הממשלה הקודמת לא עשתה את מה שהיתה צריכה לעשות, ולכן המחסניות שלך ריקות.

יצחק פינדרוס: לא עשתה.

יצחק פינדרוס: בנושא של הדיור היא נכשלה, בטח בציבור החרדי, היא לא עמדה בהחלטות, קיבלה החלטה ב-2016, לא עמדה ביעדים ולא בהחלטות, ואני רוצה להתייחס להחלטות וליעדים כי הם משמעותיים מאוד לדיונים שעלו.

יצחק פינדרוס: מה שהיה שם בהחלטה, זה שהפתרונות מתחלקים בעצם כמו שאמרת קודם חצי-חצי, חצי מתחלק פנימה בתוך המערכת, ואמרת, מדובר על 17,000 משפחות חדשות, ולכן זה מתחלק חצי-חצי, חצי המדינה צריכה לתכנן ולשווק וחצי יסתדרו בתוך עצמם.

יצחק פינדרוס: בתוך החצי היה ברור כבר אז בהחלטה, כי היא הייתה מבוססת על איזושהיא עבודה, ואני מודה על האמת שהייתי שותף לעבודה הזאת ואני חתום עליה.

יצחק פינדרוס: היה ברור שאין פתרון אחד.

יצחק פינדרוס: זאת אומרת עיר חדשה או ערים חדשות לא יפתרו את זה.

יצחק פינדרוס: בתוך האזורים החרדיים, ידענו אז, ואני זוכר את המספר, ב-2015, 50,000 יחידות דיור יש בכל המגזר החרדי כולו שמתוכננות ל-20 שנים הקרובות, עתודות קרקע.

יצחק פינדרוס: זה מה יש.

יצחק פינדרוס: זאת אומרת עוד לא היה מתוכנן אפילו, עתודות קרקע.

יצחק פינדרוס: לכן אין אפשרות שזה ייפתר בתוך המגזר.

יצחק פינדרוס: ערים חדשות גם לא יכולות לפתור הכל כי גם כסיף, בסדר, אתה יודע מה, הכנסנו את כסיף.

יצחק פינדרוס: נו ואז מה?

יצחק פינדרוס: אתה נשאר עוד פעם עם אותה דלתא, גם אם הבאת את זה נשארת עם אותה דלתא.

יצחק פינדרוס: לכן אין דרך אחרת מאשר למצוא פתרון מול ראשי הערים, אין דרך אחרת.

יצחק פינדרוס: זה לא יעזור.

יצחק פינדרוס: זאת אומרת איך שלא נחשב ונגיד - - -

גם עיר חדשה וגם ראשי ערים.

יצחק פינדרוס: אני רוצה עכשיו להתייחס לנושא של ראשי הערים.

יצחק פינדרוס: הסיפור הזה, ואני אתייחס לשלושת הדברים ממש בקצרה.

יצחק פינדרוס: קודם כל הנושא של ראשי הערים, המספרים הם לא נכונים.

יצחק פינדרוס: עלות תושב חרדי, לא נעים לי להגיד פה בדיון הזה ונגיד את זה אפילו שזה מוקלט, אבל זו האמת, היא פחות מאשר תושב חילוני.

יצחק פינדרוס: היא פחות.

יצחק פינדרוס: עלות פר תושב היא פחות.

יצחק פינדרוס: יכול להגיד לך את זה יעקב, אני יכול להגיד לך את זה, יכול להגיד לך את זה כל מי שהיה מעורב פעם בעיר חרדית, הוא יודע שהעלות פר תושב היא פחותה.

יצחק פינדרוס: לא יותר.

יצחק פינדרוס: מוסדות הציבור בכל מקרה מדינת ישראל, לא אתה, זה נכון.

יצחק פינדרוס: אבל האוצר בסוף בונה את בתי הספר האלה.

יצחק פינדרוס: ריבונו של עולם, איפה השכל הישר?

יצחק פינדרוס: אז תגיד 'אין שום בעיה אני אבנה את בתי הספר'.

יצחק פינדרוס: תבוא לראש העיר, תגיד לו 'עזוב את הסכמי הגג, אני את בתי הספר, את גני הילדים, את מעונות היום, בלי קשר להסכמי גג, אבנה ממשרד החינוך'.

מיכאל ביטון: אני לא חושב שהדאגה שלהם זה מבני ציבור.

מיכאל ביטון: מי שיש לו לב חפץ לקהילה - - -

יצחק פינדרוס: אני מסכים שאתה לא הכתובת היחידה, אבל ממשלת ישראל בסוף, ולכן בוועדה, אדוני היו"ר, יכול להיות שמשרד השיכון אומר 'מה אתה רוצה ממני' אבל אם האוצר יבוא כמו שאמר יעקב ויתן לו גשר, ויתן לו כניסה לאיזה שהוא כביש, ויתן לו משהו, אז יש לזה סיכוי.

יצחק פינדרוס: אם הוא לא יעשה את זה, לא יקרה.

מי, האוצר?

הוא נרדם.

יצחק פינדרוס: אני אתן לך דוגמה, אתה אומר לי 'אני לא יכול עם ראשי הערים', הרי את רכסים הוצאת גם בלי הסכמת העיריה.

יצחק פינדרוס: הוצאת את המכרז, אמרת שאתמול עברת ויה דולורוזה בעניין הזה אבל הוצאת את זה.

יצחק פינדרוס: יושב היום חריש, אומר 'אני לא אתן לחרדים לבוא' כשזה מתוכנן.

יצחק פינדרוס: בסדר, היו שם, קנו שם לא חרדים.

יצחק פינדרוס: אז מה?

יצחק פינדרוס: הוא יכול למנוע היום מחרדים לבוא לשם במכרזים הבאים?

יצחק פינדרוס: נתנו לו אישורים בותמ"ל, עשינו לו חוק מיוחד, חוק חריש, אז מה, הוא יכול לבוא ולהגיד 'אני לא אתן יותר לחרדים לבוא'?

יצחק פינדרוס: אתה לא יכול להכניס שם 2,000 יחידות דיור?

יצחק פינדרוס: מה קרה?

יצחק פינדרוס: מה קרה?

יצחק פינדרוס: למה אי אפשר להכניס שם 2,000 יחידות דיור בחריש?

יצחק פינדרוס: ולמה אי אפשר להכניס את הותמ"ל, דיברנו על זה אז.

יצחק פינדרוס: בשפיר, היום תכניס את זה לותמ"ל, תהפכו אליו, תכניסו לותמ"ל.

יצחק פינדרוס: בגבול של שפיר, עזוב את קרית גת, עזוב ועדת גבולות.

לא, אני לא מוותר על קרית גת.

יצחק פינדרוס: אני לא מוותר.

יצחק פינדרוס: אבל תכניסו את זה.

יצחק פינדרוס: תכניסו את זה פנימה לתוך הדבר הזה.

יצחק פינדרוס: והדבר האחרון, יש פה מצגת, אני מכבד אותך מאוד ואתה יודע את זה.

יצחק פינדרוס: אלפי יחידות דיור ששווקו ב-2021, לאף אחד מהן אין חוברת.

יצחק פינדרוס: דרך אגב, סוד כמוס - - -

אביעד פרידמן: לא נכון.

יצחק פינדרוס: באלעד יש חוברות?

אביעד פרידמן: חוץ מאלעד.

אביעד פרידמן: בוא אני אראה לך את החוברות.

יצחק פינדרוס: אבל זה המסה.

יצחק פינדרוס: הראית לנו 6,000.

לרכסים יש.

אביעד פרידמן: רגע, יצחק, אני אראה לך - - -

יצחק פינדרוס: הראית לנו 6,000 יחידות דיור.

יצחק פינדרוס: 4,000 מתוכן זה אלעד.

יצחק פינדרוס: אלעד אין.

אביעד פרידמן: אני אעבור איתך דבר-דבר.

אביעד פרידמן: בירושלים יש חוברת, ברמלה יש חוברת, בבית שמש יש חוברת.

אביעד פרידמן: אני אתן לך את הכל במפורט.

יצחק פינדרוס: אני אומר מתוך ה-6,000, 4,000 - - -

אביעד פרידמן: אני אעביר לך, תסתכל דבר-דבר.

אביעד פרידמן: אלעד יצא בדצמבר.

אביעד פרידמן: לוקח זמן להוציא את החוברת.

אביעד פרידמן: אתה יודע שזה לא קורה ביום.

- - הבשורה לא מחר בבוקר.

יצחק פינדרוס: גם בקרית גת החוברת עוד לא יצאה עד הרגה.

אביעד פרידמן: תמיד חוברת יוצאת, אתה יודע, חוברת בממוצע במשרד השיכון יצאה שישה חודשים אחר כך, הורדנו את הממוצע לארבעה חודשים.

אביעד פרידמן: היעד הוא להוריד לשלושה חודשים.

אביעד פרידמן: אבל זה המספרים.

אביעד פרידמן: אתה מכיר אותם.

יצחק פינדרוס: אני אומר, אי אפשר להזניח.

יצחק פינדרוס: שלושת הפתרונות צריכים לבוא.

יצחק פינדרוס: צריך לדחוף בכל הכוח ותמ"ל בשפיר, בכל הכוח, מחר בבוקר בשפיר.

יצחק פינדרוס: אין סיבה שלא.

יש.

מוכן.

התכנית מוכנה.

יצחק פינדרוס: אני מדבר גם על מה שהוא דיבר אבל גם על ההמשך.

יצחק פינדרוס: צריך לצאת עם זה היום כי אם לא המחסנית תהיה ריקה.

יצחק פינדרוס: לסיום, ואני אומר לך את זה כמעט בכל שיחה שיש לנו.

יצחק פינדרוס: גם הר יונה, גם עכו, גם כל המקומות האלה.

יצחק פינדרוס: אין לי בעיה, אל תקים אגף חרדי במשרד השיכון, אם לא יהיו פרויקטים שינהלו את זה, זה לא יקרה.

יצחק פינדרוס: ראינו את זה בהר יונה בשיווקים הקודמים.

יצחק פינדרוס: ראשי ערים, ובאמת, ובצדק.

יצחק פינדרוס: יבוא ראש עירית נוף הגליל ויראה לכל ראשי הערים למה אי אפשר לקבל חרדים, כי הוא לא יידע מה לעשות.

אביעד פרידמן: עצתך הטובה התקבלה, יש עכשיו תהליך, בחור חסיד ויז'ניץ, אני לא רוצה להזכיר את שמו, כשהוא יגיע, אתה מכיר אותו, הוא הולך לעזור בסיפור הספציפי הזה.

אביעד פרידמן: עצתך הטובה התקבלה.

מיכאל ביטון: תודה רבה.

יצחק פינדרוס: הנושא של ראשי הערים מול הזה צריך להיות.

יצחק פינדרוס: צריך להיות מול האוצר שיהיה כן איך מפצים ראשי ערים, להגיד להם את האמת כמה זה עולה ולהביא להם את בתי הספר שבין כה וכה הולכים לשלם להם, להביא להם את זה מראש.

יצחק פינדרוס: תודה רבה.

מיכאל ביטון: תודה לך.

מיכאל ביטון: ח"כ יעקב מרגי ונציג האוצר יתייחס במיוחד ליישום החלטת הממשלה והתקצוב שלה, במבט רב שנתי.

יעקב מרגי: אדוני היו"ר, חבריי היוזמים.

יעקב מרגי: אביעד, אני מכיר אותך, מכיר את היכולות שלך ומכיר את הכנות שלך ואני חושב שמדיון כזה, - - - אם נתעסק מה הסיבות, אנחנו מכירים את הסיבות.

יעקב מרגי: הממשלה הקודמת דיברו דיברו, לא עשו מספיק.

יעקב מרגי: בנו, עשו, התחילו, אני מדבר באופן כללי.

יעקב מרגי: ראינו את המנופים, ראינו הכל, אבל מסתבר שזה לא, זה נכון מה שקורה עכשיו בשיכון, זה נכון בחינוך, זה נכון ברווחה, נכון בבריאות.

יעקב מרגי: אין לנו תכניות צופות פני עתיד, אנחנו כאילו מחכים תמיד ל-1 לינואר לראות מה נפל עלינו ולהתחיל להתארגן.

יעקב מרגי: נפל במשמרת שלך, ואני כולי תקווה שאכן הלוואי, ואני מפרגן לך, הלוואי ותצליחו.

יעקב מרגי: אני מסכים עם מה שאמר אחרון הדוברים ח"כ פינדרוס.

יעקב מרגי: אני אומר, יש מושג שאומר 'מזה ומזה אל תנח ידך'.

יעקב מרגי: הכל או לא כלום, זו הייתה התפיסה של מרצ עד לממשלה האחרונה.

יעקב מרגי: אנחנו לא שם.

יעקב מרגי: אני אומר לך, כן, לא להרים ידיים מראשי הערים.

יעקב מרגי: לראשי הערים יש את הסיבות שלהם, אנחנו ציבור לא קל, יש לנו את הדרישות שלנו, יש לנו צרכים במבני ציבור.

יעקב מרגי: ואני אומר לכם, בתוך עמי אני יושב, רק ציבור חרדי יכול להשלים עם זה שהוא לא מקבל את הזכויות שלו אם במבני ציבור, בתשתיות, בצרכים, חיים בגגות, במרתפים, בחניונים, זה מדינת עולם שלישי.

יעקב מרגי: אני אומר, עיר אחת, כסיף, אנחנו מתווכחים עליה.

יעקב מרגי: גם אם תבנה אותה - - -

אביעד פרידמן: זה לא 10%, אתה צודק כל כך.

יעקב מרגי: רגע.

יעקב מרגי: וגם אם יעקב אשר יאמץ אותה לחיקו, אני טוען שצריכים להרים לפחות שלוש ערים חרדיות בדרום, מרכז וצפון.

יעקב מרגי: ראשי הערים, לא לוותר עליהם.

יעקב מרגי: ערים חרדיות שהיום מה שאפשר לנצל במקסימום, אתה יודע כמה זמן לוקח התחדשות עירונית.

יעקב מרגי: אתה יודע במדינה שלנו כמה לוקח התחדשות עירונית, ואנחנו מדברים על מצוקות, ואני מצפה ממך כשבא מנכ"ל משרד ממשלתי ומציג את האתגר והפתרונות, גם להציג את התכנית שלו, את היעדים שלו.

יעקב מרגי: הצגת את החסמים, את הקשיים.

יעקב מרגי: אני מבין.

יעקב מרגי: אנחנו באמת רוצים לשמוע מה היעדים, זמנים ומה האתגרים שעומדים בפנינו, שיכול להיות שהרי גם זה מוטל עלינו לדחוף את זה כאן בחקיקה, בדחיפה.

יעקב מרגי: אנחנו ניתן רוח גבית.

יעקב מרגי: תאמין לי, לא עובדים כאן, לא הממשלה הקודמת, אנחנו יודעים להצביע על זה, רואים את הכשל, רואים את המחסור.

יעקב מרגי: ואני אומר לך, מזה ומזה אל תנח ידך.

מיכאל ביטון: תודה.

מיכאל ביטון: וגם דוגמה לתמצית.

מיכאל ביטון: יפתח עשהאל, רפרנט שיקום באגף תקציבים.

יעקב מרגי: אבל אורי מקלב לא שמע את ההערה שלך עכשיו.

מיכאל ביטון: ח"כ מלכיאלי, עוד רגע אתה.

מיכאל ביטון: יפתח עשהאל, מה התכנית של האוצר להאיץ את הבניה והפתרונות והמחסור התכנוני.

מיכאל ביטון: האם אתם מגבים את משרד השיכון, לפחות בכל ההיבטים התכנוניים.

מיכאל ביטון: האם חסר שם כסף.

מיכאל ביטון: איפה הדברים עומדים?

מיכאל ביטון: בבקשה.

יפתח עשהאל: קודם כל אנחנו רוצים, גם בעבודה משותפת מאוד גדולה עם משרד השיכון ועם רמ"י וגם מינהל התכנון, ההישגים של השיווקים ב-2021 גם לחברה החרדית וגם באופן כולל זה תוצאה של שיתוף פעולה מאוד פורה בין המשרדים, כל הפעילות הזאת של התכנון ושל השיווקים מתוקצבת מתקציב משרד השיכון ובשיתוף פעולה בינינו והמשרד מחויב גם לפיתוח כל יחידות הדיור, ובפרט לחברה החרדית.

מיכאל ביטון: ולגבי התקצוב והתכנון, הוא צריך להאיץ פה, אז השיווקים השנה לא יכולים לסמא את עינינו כי זה שיווק סביר אבל העתודות התכנוניות לוקות בחסר.

מיכאל ביטון: איזה מבט רב-שנתי יש לכם?

יעקב מרגי: ואמרת 'בפרט לחברה החרדית', תציין, תפרט.

מיכאל ביטון: גם תכנון בחברה החרדית.

יפתח עשהאל: בתכנון, אנחנו מתקצבים גם, אנחנו יושבים הרבה עם משרד התכנון, עם ורד המתכננת של המשרד.

יפתח עשהאל: מתקצבים את השכונות, בין אם זה שכונות גם לחברה החרדית שהמשרד יידע לפרט בדיוק את השכונות המפורטות.

יפתח עשהאל: אנחנו מתקצבים כמעט באופן מלא את השכונות האלה.

מיכאל ביטון: האם יש לכם פתרונות לראש עיר שאומר 'אני מוכן לקלוט 1,000, 2,000 בתים של הקהילה החרדית, אבל אני צריך השלמת כספי פיתוח בגלל שיש פה ריבוי בתי ספר ומוסדות ציבור'.

מיכאל ביטון: האם יש פתרון סדור לדבר הזה, מעבר להסכמי הגג?

יפתח עשהאל: מימון מוסדות הציבור הוא בהתאם להחלטות מועצת רשות מקרקעי ישראל, בהתאם לשיווקים ולהעמסות - - -

יעקב מרגי: מה שהיה הוא שיהיה.

מיכאל ביטון: אבל הקריטריונים שם הם מותאמים לריבוי ילדים, לאורח החיים, או שזה כמו כולם?

שאלה קריטית מה ששאל היו"ר.

האם הסכם גג במקום - - -

מיכאל ביטון: אני רוצה להבין.

מיכאל ביטון: אנחנו יודעים שבסוף בית ספר לבנים ובית ספר לבנות, צריך מקווה, צריך בית כנסת, גנים.

מיכאל ביטון: אז צריך פי שניים כמות גני ילדים.

מיכאל ביטון: האם שבסוף יש שכונה חרדית או ישוב חרדי, האם הפרמטר של מבני ציבור מותאם לגודל האוכלוסייה?

יפתח עשהאל: קודם כל מבחינת הסכמי גג, משרד השיכון יודע לשבת עם ראשי הערים הרלוונטיים ולהתאים את התשתיות הנדרשות.

יפתח עשהאל: מבחינת מוסדות ציבור, החלטת מועצת רמ"י פועלת לפי החלטת מועצת רמ"י ואין החלטה ייעודית לישובים שונים.

מיכאל ביטון: אתה לא עונה לי על השאלה.

יעקב מרגי: אין לו תשובה.

מיכאל ביטון: יפתח הגלעדי, תענה לי.

מיכאל ביטון: אתה עשהאל, הקב"ה מעורב בשם שלך.

מיכאל ביטון: אז האם יש מצב שכשרואים בנתונים אובייקטיביים שזו שכונה חרדית שיהיו בה ריבוי גני ילדים, האם הדבר הזה מתוקצב יותר, קצת יותר?

מיכאל ביטון: 1.5? 1.7?

יעקב מרגי: לא, זה לפי יחידות דיור.

יעקב מרגי: לא לפי נפש.

יפתח עשהאל: יש גם לפי מספר ילדים, יש נגיעה בתדריך, בתוך המדריך של מוסדות ציבור שהוציא משרד השיכון, ולפי זה, אין פה עניין של צביון ספציפי לחברה ספציפית, אבל לפי מספר ילדים.

מיכאל ביטון: אני רוצה, אני לא יכול להטיל עליך יותר מדי משימות, אתה יודע.

מיכאל ביטון: 1.

מיכאל ביטון: תן להם צ'ק פתוח לתכנון עתודות בניה כי אם לא יהיה להם הקדמות מימון לתכנון וצוותי תכנון ופרויקטורים לתב"עות ופתרונות תכנוניים, לא נגיע.

יפתח עשהאל: משרד השיכון יידע לאשר שזה המצב.

יפתח עשהאל: אנחנו לא בולמים.

מיכאל ביטון: ב.

מיכאל ביטון: תייצרו איזה גמישות מול אותם ראשי ערים בודדים שמוכנים לקלוט חרדים, שיש להם פתרון למוסדות הציבור, שהם לא נשארים לבד.

מיכאל ביטון: שהם גם לוקחים את האתגר וגם משאירים אותם לבד.

מיכאל ביטון: זה מה שאני מטיל עליך וזה גם יופיע בסיכום הוועדה.

מיכאל ביטון: אבי שטרן ממלא מקום ראש עירית אלעד ואחרי זה ח"כ מיכאל מלכיאלי.

מיכאל ביטון: ואבו שחאדה אם תרצה, אז תעדכן אותי.

אבי שטרן: ראשית תודה רבה שאתם מקשיבים גם לנו כרשויות, עדיין.

אבי שטרן: צריך להבין כמה דברים.

אבי שטרן: קודם כל, תכנון במדינת ישראל הוא לא פחות מעשור.

אבי שטרן: הותמ"ל הצליח להוריד את התכנון לרמה של שנתיים, פלוס מינוס.

אבי שטרן: אנחנו רואים את זה אצלנו.

אבי שטרן: אני יו"ר ועדת התכנון בעיר אלעד.

אבי שטרן: אנחנו צריכים להבין דבר אחד, מדינת ישראל מתכננת עיר, מתכננת דברים, זה תלוי בהמון גורמים שאף אחד מהם לא מדבר עם השני.

אבי שטרן: אנחנו עכשיו מדברים עם משרד האוצר ולאחר מכן עם משרד השיכון.

אבי שטרן: יושב פה המנכ"ל ויודע בדיוק את מה שאני אומר.

אבי שטרן: משרד השיכון בא ומתכנן, יש לנו ככה, משרד הפנים צריך לאשר לנו ועדות גבולות, משרד האוצר צריך לאשר לנו תקצובים, משרד השיכון צריך לאשר לנו את התכנון, ושימו לב, יש גם איזה שהוא משהו קטן מאוד, בעיה קטנה מאוד במדינת ישראל שקוראים לה תחבורה.

אבי שטרן: כשאנחנו רוצים שאישה חרדית תצא לתעסוקה ותצא לעבודה, כשאנחנו רוצים שגבר חרדי יצא לעבוד, צריך לייצר לו מקום תעסוקה וצריך לייצר לו גם אפשרות תחבורה.

אבי שטרן: כי אם הוא יוצא למשל מעיר פריפרית במרכז, העיר אלעד, הוא יוצא לכיוון תל אביב לעבוד, הוא יגיע אחרי קרוב ל-3.5 שעות.

אבי שטרן: זו המציאות במדינת ישראל.

אבי שטרן: יצרנו למשל פתרון תחבורתי באזור המרכז שקוראים לו 'מטרו'.

אבי שטרן: כשהוא מגיע לעיר אלעד, הוא מסתיים, הוא נגמר.

אבי שטרן: למה?

אבי שטרן: כי שם נגמר הכסף.

אבי שטרן: המרחק במטרו באזור המרכז בין פתח תקוה למיקום העיר אלעד, לייצר לו תחנה לעיר אלעד, הוא בסך הכל 500 מטר.

לראש העין ולאלעד.

אבי שטרן: ראש העין ואלעד בוטלו מהמטרו באזור המרכז.

אבי שטרן: אנחנו פריפריות של המרכז.

אבי שטרן: שם זה מסתיים.

יעקב מרגי: גם כפר קאסם.

אבי שטרן: גם כפר קאסם, נכון.

אבי שטרן: אכן כן.

אבי שטרן: שם זה מסתיים, שם זה נגמר, כי צריך דיבור, צריך מתכלל תכנוני, במדינת ישראל אין לנו את זה.

אבי שטרן: כשאנחנו מדברים עם משרד התחבורה אומרים לנו 'מה אתם רוצים, זה לא תוכנן'.

אבי שטרן: אנחנו מדברים עם הותמ"ל, הותמ"ל אומר 'אוקיי לכו לוועדת גבולות כי זה עדיין לא בגבול שלכם'.

אבי שטרן: כל אחד זורק על השני, זה דבר מדהים.

במלים אחרות זה אומר שהשיווק שמדבר עליו המנכ"ל, ייקח הרבה זמן עד שהוא ייצא לפועל.

כי זה תמנון רב זרועי.

אביעד פרידמן: נכון אבל הוא צריך להתחיל.

מיכאל ביטון: אבי תסכם את הדברים.

אבי שטרן: אני רוצה לסכם ולהתכנס, אני אומר דבר אחד, כשאנחנו מדברים פה על יחידות דיור ועל שיווק יחידות דיור בעיר אלעד שהיא הקטנה והיא המיקרו שאני רואה אותו יום-יומית, אני יו"ר תכנון ובניה קרוב לשמונה שנים, אני רואה דבר אחד.

אבי שטרן: עם כל הכבוד לכולם אתם מייצרים בתכנון חסמים.

אבי שטרן: למשל, הותמ"ל החליט על יצירת יחידות דיור בעיר אלעד, בו זמנית בהחלטה שלו הוא יצר ככה:

אבי שטרן: שינוי מסוף התחבורה יהיה אך ורק לאחר המחצבה שקרובה לאלעד, העברת המחצבה בתמ"א כבר הייתה צריכה להתבצע ב-2021.

אבי שטרן: אני מודיע לכם, היא לא תתבצע לפני 2031.

אבי שטרן: כי זו המציאות, כי היא מביאה כסף למדינת ישראל, זה בסדר גמור.

אבי שטרן: אבל לא תוכלו לשווק.

אבי שטרן: ישנם חסמים נופיים שהם קיימים בתוך התמ"ל.

אבי שטרן: ישנם חסמים תחבורתיים שקיימים בתוך התמ"ל.

אבי שטרן: כל דבר מותלה אחד בשני.

אבי שטרן: ישנה למשל תכנית מחוזית בעיר אלעד של 700 יחידות דיור לשיווק.

אבי שטרן: התכנית המחוזית עברה משנת 2014 אנחנו נמצאים במחוז, עד לרגע זה לא ניתן לשווק שם.

אבי שטרן: משרד השיכון יודע את זה.

אבי שטרן: למה?

אבי שטרן: כי בתוך התכנית הכניסו לייצר כביש שיושב על מסוף התחבורה היום וליצור לו קיר אקוסטי.

אבי שטרן: אם לא, לא ניתן לשווק, לא ניתן להפיק היתרים.

ומי יממן את זה?

אדוני היו"ר?

אז אין תכנית.

אז לא זז.

אבי שטרן: אז אין תכנית ואין שיווק כי כל שיווק וכל תכנית קיימת הן מחוזית והן ותמ"לית נוצרת עם חסמים בציבור החרדי.

אבי שטרן: אני רוצה להגיד דבר אחד נוסף, דיברו פה לגבי מסדרון אקולוגי.

מיכאל ביטון: אני לא יודע, אתה צריך להחליט איזה חבר כנסת תהיה יום אחד.

מיכאל ביטון: מהקצרים או הארוכים.

אבי שטרן: לא רוצה להחליף אותם.

אבי שטרן: יש להם מספיק צרות משלהם.

מיכאל ביטון: אז תהיה מהקצרים.

מיכאל ביטון: תהיה מהמשנה, לא מהתלמוד.

אבי שטרן: אני רוצה להגיד עוד דבר אחד.

אבי שטרן: אני רוצה להתייחס לדבר אחד, משהו שמדברים פה רבות לנושא המסדרון האקולוגי.

אבי שטרן: אני יכול להגיד מהנסיון שלי בעיר אלעד, המסדרון האקולוגי הובא על ידי ארגוני הירוקים ואיכות הסביבה אך ורק במקום אחד, בעיר החרדית שקוראים לה אלעד.

אבי שטרן: לידינו יושבת עיר שקוראים לה ראש העין, המסדרון האקולוגי שם הוא 170 מטר.

אבי שטרן: בעיר אלעד החליטו שהמסדרון האקולוגי צריך להיות 2 קילומטר.

אבי שטרן: אתם מבינים את המשמעות?

אבי שטרן: למה מסדרון אקולוגי בדיוק בעיר אלעד צריך להיות 2 קילומטר?

אבי שטרן: לא הבנתי, החיות יודעות ללכת מכיוון אלעד לתוך משפך ראש העין של 170 מטר?

אביעד פרידמן: גם בכוכב יאיר תוקעים אותנו עם המסדרון האקולוגי.

אביעד פרידמן: תרגיש בנוח.

אביעד פרידמן: גם את כוכב יאיר וגם את ג'לג'וליה תוקעים עם אותו מסדרון אקולוגי.

מיכאל ביטון: תודה רבה אבי.

מיכאל ביטון: תודה לך ידידי.

מיכאל ביטון: ח"כ מלכיאלי בבקשה.

מיכאל מלכיאלי: תודה רבה אדוני היו"ר.

מיכאל מלכיאלי: אני רוצה להודות לך על קיום הדיון וליוזמי הדיון, קודם כל גם להגיד מילה טובה למנכ"ל שבאמת עושה עבודה טובה במשרד, לא כל התחלואות קשורות לכתפיים שלך.

מיכאל מלכיאלי: אבל אני חושב שדווקא אתם כמשרד, הרי דיבר פה אבי וצדק, שהבעיה במדינה זה שהזמן שלוקח מאז שרוצים ועד שמיישמים, לוקח המון זמן.

מיכאל מלכיאלי: התנגדויות, אנחנו יודעים איך זה נראה.

מיכאל מלכיאלי: לדעתי חלק מהפשעים הגדולים ביותר של הממשלה של הזאת, ואתה איש מקצוע לכן קל לי גם לומר לך את זה, זו ההחלטה החפוזה של שרת הפנים, היא עוד לא למדה את המשרד, היא עוד לא ידעה איפה משרד הפנים נמצא, איפה חונים, איפה המיני-בר שלה במשרד, היא כבר ידעה שבקרית גת היא הולכת לבטל.

לא, אל את זה עליה.

מיכאל מלכיאלי: היא, וגם השר שלך.

מיכאל מלכיאלי: בוודאי, אבל היא ואלקין הם ה- - -

נקווה ששניהם יחזרו מהר בתשובה ותפתרו את הדבר המדמם הזה.

מיכאל מלכיאלי: אני רוצה להגיד לך, ואני סומך מאוד על יושרתך, לבוא להציב תמרור אדום בפני האנשים האלה.

מיכאל מלכיאלי: אלפי שעות, אלפי ימים, השר דרעי והצוות המקצועי שלו, מינהל התכנון, יושבים לתכנן עיר חדשה וזה לא פשוט.

מיכאל מלכיאלי: זה מול ראשי ערים, זה רגישויות.

מיכאל מלכיאלי: הגיעו בסוף למוצר מוגמר, באה איזו שרה שאתמול, אני לא יודע מאיפה היא יצאה, ובאה, מהאופוזיציה, נתנה לנו הרצאות אין סופיות על כמה שצריך לתקן את העולם ובהחלטה אחת אלפי יחידות דיור יורדות לטמיון.

מיכאל מלכיאלי: ומה הפתרון שהם מציעים לנו?

מיכאל מלכיאלי: שולחים אותנו אל מעבר להרי החושך.

מיכאל מלכיאלי: אני חושב שלפני שמדברים פה על תכנון, יש דברים שהם בקנה ואני חושב שאתם כמשרד אם אכפת לכם מהציבור החרדי, אני חושב שגם השר שלך וגם שקד, צריכים להחזיר את התכנית הזאת כי היא ישימה למחר בבוקר, ואתה בישיבות שלך עם השר, תגיד לו 'אדון שר, עם כל השנאה שלך לציבור החרדי' - - -

אביעד פרידמן: חס וחלילה.

מיכאל מלכיאלי: אני אומר לך.

מיכאל מלכיאלי: הוא פגוע מזה שהוא לא היה ראש עירית ירושלים.

מיכאל מלכיאלי: אז הוא צריך להבין שאסור לנקום בציבור שלם.

מיכאל מלכיאלי: ואני אקח אותך, וברור לי שאתה יודע מזה, לטיול בשכונות החרדיות, אנשים גרים בקומה 4-, בדירות של 15 מטר.

אביעד פרידמן: ח"כ מלכיאלי, מילא אחרים אבל אתה יודע שאני מכיר איפה גרים עם סיור שלך ובלי סיור שלך.

מיכאל מלכיאלי: כן, התכוונתי לשר שלך שהוא לא יודע.

מיכאל מלכיאלי: כי אם הוא היה יודע הוא לא היה מתנהג ככה.

מיכאל מלכיאלי: לכן אני חושב שצריך קודם כל לחזור לעיר הזאת ואחרי זה עוד תכניות.

אורי מקלב: אדוני היו"ר, מדברים כאן על הסרת חסמים.

אורי מקלב: מנכ"ל החברה הכלכלית בבני ברק אומר לי שיש להם תב"ע עכשיו שיכולה להוסיף עוד 1,000 יחידות דיור בצפון מערב העיר, 1045/א.

אורי מקלב: יש ויכוח עם הרכבת.

אורי מקלב: מישהו צריך שייכנס לפתור את זה.

אורי מקלב: יכול להיות שיעלה 100 מיליון.

אורי מקלב: הרווחים שיהיו למדינה מאותה תוספת של 1,000 יחידות דיור זה 300 מיליון.

אורי מקלב: תעשו - - - לפתור את הבעיה.

מיכאל ביטון: יפתח תחזור לשולחן.

מיכאל ביטון: יש בעיה של 1,000 יחידות בבני ברק, במשא ומתן מול הרכבת אפשר לשחרר שם את היחידות וזה כלכלי לאוצר.

אורי מקלב: ותוך שלושה חודשים יש כבר - - -

מיכאל ביטון: תבדוק את הדבר הזה.

אורי מקלב: צריך לתת מקדמה, להגיע למשא ומתן שנותנים ערבות, ולמדינה זה כדאי.

אורי מקלב: היא תרוויח 300 מיליון.

אביעד פרידמן: לגמרי כדאי.

מיכאל ביטון: תודה רבה.

מיכאל ביטון: אברהם להב, חבר נשיאות התאחדות בוני הארץ בבקשה.

אברהם להב: תודה רבה.

אברהם להב: התאחדות הקבלנים היום ביום בחירות לנשיאות, אבל אני כרגע בוועדה.

מיכאל ביטון: שיהיה לך בהצלחה.

שיהיה לך בהצלחה.

אברהם להב: תודה.

אברהם להב: אני רוצה להגיד שני נתונים מהשטח.

אברהם להב: אני הייתי מנכ"ל חברה שקנתה במרכז הארץ בעיר לוד בתב"ע קיימת, תב"ע מאושרת קנינו שם למעלה מ-1,500 יחידות דיור, ובגלל שאנחנו חרדים באו ואמרו לנו 'לא, תעשו תב"ע חדשה', הקפיאו לנו, עשו 77/78, הקפאת מתן היתרי בניה, לא נתנו לנו לבנות, אמרו 'תעשו תכנית חדשה'.

אברהם להב: זאת אומרת, מדינת ישראל באה ואומרת לאזרחים חרדים 'אתם לא יכולים לקנות בכל מקום, רק במקום שזה מתוכנן עבור חרדים'.

אברהם להב: אם אנחנו קנינו, הקפיאו לנו היתרים, לא נתנו לנו לבנות ויושבים כאן חברי כנסת החרדים, כולם מכירים את הסיפור הזה.

אברהם להב: היינו צריכים לממן בעצמנו את התב"ע, מימנו תב"ע חדשה, הפסדנו שש שנים עם תב"ע מאושרת, הפסדנו שש שנים בתכנון, ורק אחר כך יכלנו לעלות ולהתחיל לבנות.

אברהם להב: אז אם מדינת ישראל אומרת כזו אמירה, מצד שני היא חייבת לתכנן לציבור חרדי.

אברהם להב: מה שהזכיר מקודם ח"כ יעקב אשר, הנושא הזה נקרא פרוגרמה.

אברהם להב: יש ספר כחול של משרד האוצר, בינוי שיכון, חינוך ועוד משרדים, שבו מתוארות הפרוגרמות לכל אוכלוסייה.

אברהם להב: לציבור חרדי יש פרוגרמה.

אברהם להב: אני רק אסביר בנקודה וחצי.

אברהם להב: אם למשל במשפחה חרדית ממוצע משפחתי הוא בערך 6 נפשות ליחידת דיור, כשהממוצע הכללי הוא 3.2, זאת אומרת פי 2 ויותר למשפחה, אז צריכים יותר גני ילדים, יותר בתי ספר וכן הלאה.

אברהם להב: זו המטרה של הפרוגרמה.

אברהם להב: אז מדינת ישראל, שמענו קודם מאביעד פרידמן מנכ"ל משרד הבינוי והשיכון, הוא רק דיבר על השנתונים הנוכחיים והלאה.

אברהם להב: כבר שם אנחנו רואים מחסור ענק.

אברהם להב: איפה כל החמש שנים הקודמות?

אברהם להב: כשצובר מחסור, אם בערך הממוצע שהיה הוא 3,000 במקום 11,000 צורך שהם אומרים, זאת אומרת שיש מחסור של בערך 5,000-6,000 יחידות דיור בשנה.

אברהם להב: אז אם אנחנו מדברים רק על החמש שנים האחרונות, זה כבר מחסור של 25,000 יחידות דיור, שכבר לא קיימות.

אברהם להב: אני רוצה להסביר, אנחנו מבחינת הקבלנים, תראו מה זה עושה.

אברהם להב: ודיברו על זה קודם, אני רק רוצה לחדד את הנקודה.

אברהם להב: קחו למשל את בית שמש - - -

מיכאל ביטון: תודה רבה אדוני, אנא משפט סיום.

אברהם להב: זה פוגע בכלכלה.

אברהם להב: אני במכרז בבית שמש ב-2016 זכיתי בקרקע לפי בערך 350,000 שקל ליחידת דיור והיום אני משלם שם 1 מיליון.

אברהם להב: אנחנו מדברים בחמש שנים.

אברהם להב: בבני ברק שיווקו באותו מקום שהזכיר מקודם ח"כ מקלב, קניתי קרקע ב-2016 לפי מחיר של כ-450,000 ליחידת דיור והיום אנחנו מדברים על 1,250,000 שנסגר במכרז לפני בערך חודש וחצי.

אברהם להב: זאת אומרת פער של למעלה מ-100% בתוך חמש שנים.

אברהם להב: זה עליית מחירים - - -

מיכאל ביטון: תודה רבה.

אברהם להב: אדוני היו"ר רק משפט אחד.

אברהם להב: אני חושב שאנחנו צריכים להבין, אדוני היו"ר, מה שקורה בערים החרדיות זה פשוט קטסטרופה.

אברהם להב: הייתי בביקור אצל הבת שלי בבניין שיש בו 8 יחידות דיור בהיתר, כיום יש שם 13 יחידות דיור.

אברהם להב: זאת אומרת שיש שם עוד חמש יחידות דיור שנבנו ללא היתר, ובצורה מסוכנת.

אברהם להב: חלילה וחס רעידת אדמה, אני לא רוצה לחשוב מה קורה.

צפיפות נוראית.

אברהם להב: זה מה שקורה היום בכל מרכזי הערים.

אברהם להב: זה קטסטרופה.

אברהם להב: חייבים למצוא פתרון, ראשי ערים, ערים חדשות.

מיכאל ביטון: תודה.

מיכאל ביטון: תודה לך גם על הממלכתיות.

נושא אחד קטן אדוני.

דיבר המנכ"ל על התכנון.

אני מסכים איתו.

אני הגשתי הצעת חוק, יש גם דיון על הוספת נציגים במינהל התכנון ובמקומות האלה לציבור הערבי.

אני מבקש, תעמדו על כך שבצמתים האלה, כי אחרת תגיעו עוד פעם, אל תביא לי עוזר חרדי ללשכה שלך.

תביא, אם הוא טוב, זה בסדר, שים אותו או אחרים שמכירים את הצרכים, אנשי מקצוע כמובן לא אנשים פוליטיים, בוועדות התכנון בצמתים האלה, ככה שאתה בא לתכנן חטיבה של 30,000 יחידות דיור יהיה מישהו שיבדוק האם מתחילים להזיז גם את אותן 5,000 או 6,000 יחידות דיור אחרות.

יש לי הצעת חוק כזאת ואני מאוד מקווה שאתם תאשרו את זה גם בלי הצעת החוק, אבל אם לא, אני אעלה את זה גם.

מיכאל ביטון: תודה.

מיכאל ביטון: שלושה דוברים אחרונים ואחר כך סיכום ואם ח"כ אבו שחאדה ירצה להתייחס.

מיכאל ביטון: ד"ר שי שטרן, בן ציון מהמכון החרדי ומיכל גורן, כל אחד מכם שתי דקות בבקשה.

מיכאל ביטון: רועי אסף ראש הרשות לפיתוח כלכלי, סליחה, לפני כולם.

מיכאל ביטון: רועי בבקשה.

מיכאל ביטון: ממש קצר.

רועי אסף: תודה כבוד היו"ר, חברתי מנהלת הוועדה עידית.

רועי אסף: קודם כל צריך להגיד תודה רבה למנהל משרד הבינוי והשיכון שיש נפש חפצה וגם במשרד האוצר, וגם הותמ"ל, בשביל לפתור את הבעיה.

רועי אסף: אני רק רוצה להגיד, בוא נסתכל רגע על העתיד.

רועי אסף: 20 שנים קדימה, צריך יותר מ-200,000 יחידות דיור רק למגזר החרדי.

רועי אסף: החשבון שכולם עושים כאן מתחיל בספרה 0 אבל החשבון הוא שגוי.

רועי אסף: כיוון שכולם גרים בשליש דירות או חצי דירות אנחנו מתחילים בגירעון, בדפיציט של דירות ולכן אנחנו בעצם נמצאים בגירעון והחשבון הוא גדול יותר ממה שנאמר.

רועי אסף: הנקודה השניה היא שצריך יהיה לעשות את הדיון לא רק על בינוי ושיכון אלא עם אינטגרציה עם תחבורה ציבורית טובה.

רועי אסף: תחנות רכבת כמו שאמרו חברינו מעירית אלעד, וגם אזורי תעסוקה.

זה - - -תחבורה ציבורית הכי גדול בארץ.

רועי אסף: נכון.

רועי אסף: וגם אזורי תעסוקה.

רועי אסף: שלושת הערים החרדיות החדשות שתוכננו, תוכננו כאילו חרדים אינם רוצים לעבוד.

רועי אסף: אחרי זה יבואו ויגידו 'החרדים לא רוצים לעבוד, החרדיות לא רוצות לעבוד'.

רועי אסף: מראש תתכננו להם אזורי תעסוקה.

מיכאל ביטון: הנשים החרדיות עובדות באחוז גבוה.

אורי מקלב: חשוב להגיד את זה, התחבורה הציבורית מהווה היום חסם להתפתחות, זאת אומרת יכול להיות שיש שיווק אבל - - -

מיכאל ביטון: של כל השכונות, וספציפית פה גם.

אורי מקלב: קח דוגמה של נוף הגליל - - -

מיכאל ביטון: אם אין ראייה ממשלתית כוללת ואין פתרונות תחבורה, זה לא יעזור אם המשרד בונה וכל התושבים מתנגדים להרחבה כי אין להם איך להיכנס לישוב שלהם.

אורי מקלב: אנשים באים - - - פעם ביום, הם יודעים שיש להם אוטובוס פעם ביום לבני ברק, ירושלים - - -

מיכאל ביטון: סליחה שאני מקצץ אתכם אבל אני כבר חורג מזמן הדיון.

רועי אסף: אני אומר ב-20 שניות שיש פה עוד תופעה.

רועי אסף: המגזר החרדי איננו מופרד מהמגזר הכללי ולכן אם לא יהיה פתרון למגזר החרדי שהוא מותאם, מה שמתכנן עושה בשעה, 20 שנים אחר כך המהנדסים לא יוכלו לפתור, אם הוא שגה.

רועי אסף: לכן, נכון, אנחנו חברה אחת והכל בסדר אבל יש יד ויש רגל ויש ראש ולכל אחד מתאים אביזר לבוש אחר.

רועי אסף: לכן אם לא יהיה תכנון טוב ומוגדר לחרדים הדבר הזה יתנגש בתוך הערים ואי אפשר עכשיו לבוא ולהגיד שלא יודעים את זה מראש, כאשר יודעים את זה מראש והייתה החלטת ממשלה באוגוסט 2016 שצפתה את זה.

רועי אסף: לכן הממשלה, שאני כמובן אורגן ממשלתי, אנחנו צריכים לחשוב על הקדימה, על הרוחב ועל כך שיהיה נוח ונעים לכל אזרחי ישראל לחיות, כולל במסדרון האקולוגי בטלז-סטון וכולל כל הפתרונות, ואנחנו נתמוך בכל פתרון אפשרי כי פשוט יש גירעון של יחידות דיור.

רועי אסף: תודה.

מיכאל ביטון: תודה רועי.

מיכאל ביטון: ד"ר שי שטרן, המכון החרדי למחקרי מדיניות.

שי שטרן: תודה.

שי שטרן: אני אעשה את זה בקצרה.

שי שטרן: אני חושב שכשמדברים על הפתרונות וכמו שזה עלה כאן בשיחה, צריך להתייחס למתח הזה שבין היצע, מה שאפשר לתת, ובין מה שהחרדים רוצים או מה שהקבוצות החרדיות רוצות, אנחנו הגשנו מחקר ביקושים או מה החרדים רוצים, של המכון החרדי למחקרי מדיניות למשרד השיכון, ובאמת העבודה עם משרד השיכון וגם עם המנכ"ל היא עבודה שיש המון רצון אצל משרד השיכון לנסות ולתת פתרונות, כשמצד אחד באמת לנסות ולמקסם את מה שיש, ומצד שני גם להתאים את זה לרצונות או לצרכים של החברה החרדית.

שי שטרן: אני חושב שפה חשוב להגיד כמו שאמרו כבר, ואני שמח שהמנכ"ל אמר את זה, חשוב שסל הפתרונות השלם, סל הפתרונות שהוצע בתכנית האסטרטגית ולאחר מכן בהחלטת הממשלה, כלומר שכולל גם בניה בערים מעורבות וגם ערים ייחודיות לחברה החרדית וגם התחדשות עירונית שזה דבר חשוב מאוד שעלה פה, כל הדברים האלה יהיו איזה שהוא חלק מהפתרון, בין היתר בגלל מה שגם חברי הכנסת כאן דיברו עליו, זה יאפשר לבלוע גם גלולות פחות רצויות כמו כסייפה או כסיף, אם אנחנו נשקיע, כלומר אם המדינה תשקיע גם בצפון שמתפתח ויש רצון חרדי של קהילות חרדיות מסוימות להתגורר בערי הצפון, אם המדינה תשקיע גם בפתרונות האלה לצד - - -

מיכאל ביטון: בנתונים הצפון די דליל ביוזמות הממשלתיות לדיור לקהילה החרדית.

מיכאל ביטון: ראינו את הפירוט וזה דליל מאוד.

מיכאל ביטון: אבל יש ערים פתוחות כמו נוף הגליל ועכו ואחרות ובהחלט אפשר שם, בחצור יש חסידים, וכולי.

שי שטרן: נכון.

שי שטרן: היו"ר אני רוצה רק מילה אחרונה - - -

אורי מקלב: זה נכון שיש לכם עבודה במכון שאומרת כמה עלות של תושב חרדי?

שי שטרן: נכון.

שי שטרן: אני אתן לבנצי להגיד את זה.

שי שטרן: אני רק על חשבון הזמן שלי אני רק מסיר את כובעי - - -

מיכאל ביטון: אני מת על אלה שמדברים ואז מעבירים את רשות הדיבור לבא בתור.

מיכאל ביטון: עושים כפל מבצעים.

מיכאל ביטון: קדימה.

שי שטרן: ראיתי איזו שהיא חוות דעת שהוגשה פה לגבי תכנון חרדי גם לגבי התדריך הנהדר לדעתי שהמכון החרדי הגיש למשרד השיכון לגבי שכונות חדשות וכולי.

שי שטרן: אני האמת שהזדעזעתי, מודה, דובר שם שהמכון החרדי או משרד השיכון מדברים על צניעות והפרדה במרחבים הציבוריים וכולי, אני חייב להגיד שעברתי, יש, אתה יודע, יש CTLR- - -, מחפשים את המילה 'צניעות' בתדריך, עברתי והדברים היחידים שעלו לגבי צניעות היה שהתכנון צריך להיות פתוח, כלומר גם מרכזים מסחריים, גם המסחר ברחוב צריך להיות פתוח לציבור, כדי שלא ייווצרו כל מיני מקומות שהם 'מקומות לא נעימים', מבחינה כזאת, ואני חושב שאחרי מה שהמנכ"ל אמר פה על 30 ראשי ערים שלא רוצים אוכלוסייה חרדית בעיר שלהם, אני חושב שהמדינה חייבת להיות קצת יותר אמיצה מבחינה משפטית, ואת זה אני אומר כד"ר למשפטים, לא כחוקר, קצת יותר אמיצה מבחינה משפטית וכן להגיד 'אנחנו מוכנים ורוצים לתכנן לציבור החרדי'.

מיכאל ביטון: איך אמרו הח"כים, מצד אחד בטוב, מה שנקרא יהדות באהבה, ולתמרץ ולעזור ולעודד, מצד שני מי שפוגע ומפלה, גם להיות קצת קשוח איתו.

מיכאל ביטון: מי שלא רוצה לשאת בנטל ציבורי, לדאוג לכל אזרח, צריך לטפל בו.

מיכאל ביטון: תודה רבה לך.

יצחק פינדרוס: אני חושב שזה באמת חבל שלא כתוב את המילה 'צניעות' בתדריך.

יצחק פינדרוס: צריך לדאוג שכן יהיה כתוב.

מיכאל ביטון: בן ציון ראקוב בבקשה.

בן ציון ראקוב: אני מתכנן ערים, אני שמח - - -

מיכאל ביטון: הנה, הוא מתכנן ערים.

אביעד פרידמן: אני יודע, נפגשנו מספר פעמים.

מיכאל ביטון: עוזר מנכ"ל.

אביעד פרידמן: הוא המודל שחי שם ואני רוצה לראות את בנצי מתכנן לא במכון, אני רוצה לראות אותו יושב בתור מתכנן עיר.

מיכאל ביטון: בממשלה מה שנקרא.

אביעד פרידמן: כן.

בן ציון ראקוב: תודה רבה.

בן ציון ראקוב: אני אומר לך כך, אני משתמש בכישורים ובלימודים של תכנון ערים גם במכון וגם בשביל דו"חות ומאמרים וכעת אנחנו עוסקים גם כן באחד הנושאים שהועלו, של תושב חרדי בערים מעורבות.

בן ציון ראקוב: בין היתר לאור בקשתך.

בן ציון ראקוב: הנושא הזה הוא נובע לכאורה מבורות, העלות של תושב חרדי נמוכה ואולי אולי משתווה ביחס להכנסות והוצאות של תושב חרדי בערים מעורבות.

בן ציון ראקוב: מבחינת הביקושים של המגזרים החרדיים הם יותר צפונה מאשר דרומה לכסיף, קרית גת זה מקום כמו שחברי הכנסת אמרו שהוא בזבוז, מכיוון שהציבור כבר רצה וכבר התגבש וכבר רוצה להיות וזה הדבר שאני רוצה להדגיש, ככל שיש מחסור במידע ובידיעה מה מתכננים לשווק למגזר החרדי, כך זה מתדלק את הבעיות שנוצרות בערים הקיימות באזורי הביקוש ומגביר מחירים, זה מושיב את האנשים על הגדר, וככל שלא ידעו איפה נמצאים זה גם מונע את ההמשך של התחדשות עירונית בגלל כל מיני בעיות כאלה ואחרות.

בן ציון ראקוב: הציבור רוצה לדעת לאן היעדים שמכוונים אליו.

בן ציון ראקוב: שידעו כבר היום האם אתם מתכננים עבורם אלעד, האם אתם מתכננים עבורם עכו, מה הזמנים, כמה הולך להיות פה, כיוון שאחרת אנשים יושבים על הגדר ופשוט נמצאים בירושלים, בונים בכל מיני מרתפים, בבית שמש המחירים כבר הגיעו ל-2 מיליון שקל דירות 4 חדרים, זה משהו לא הגיוני ולא סביר.

בן ציון ראקוב: המחירים האלה לא ירדו, וחשוב מאוד להבהיר, הציבור צריך לדעת לאן הם הולכים.

מיכאל ביטון: תודה רבה לך וכל הכבוד על התמציתיות של הדברים.

מיכאל ביטון: מיכל גורן בבקשה.

מיכל גורן: שלום ותודה רבה.

מיכל גורן: אני עו"ד מיכל גורן מהמרכז הרפורמי לדת ומדינה.

יצחק פינדרוס: יש לה בעיה עם צניעות אז לי יש בעיה עם צניעות.

מיכל גורן: זה בדיוק מה שאני הולכת לדבר עליו גם.

מיכל גורן: דיברו כאן - - -

אורי מקלב: בושה שאתם מצאתם לנכון לצאת נגד, מדברים על מצוקת דיור, הילדים שלי גרים ב-15 מטר, אז בושה - - -

מיכאל ביטון: חברים, אנא.

מיכאל ביטון: לאפשר לה להגיד את דבריה.

מיכל גורן: אנחנו חושבים שזה נהדר שיש תכנון עירוני ושמנסים להתאים תכנון עירוני לצרכים של אוכלוסייה ספציפית, זה מבורך.

מיכל גורן: אבל אותו תדריך שעלה כאן כמה פעמים, בעיקר ממש בדקות האחרונות, התדריך לתכנון עירוני של משרד הבינוי והשיכון לא רק שמדבר כמה וכמה פעמים על צניעות ועל דרישות צניעות, אלא גם מצהיר את זה ממש עם פתיחת התדריך, על מחויבות בלתי מתפשרת לערכי צניעות המתבטאים בהפרדה מגדרית בכל תחומי החיים, את זה אני מצטטת, הפרדה מוחלטת בין גברים לנשים ובין בנים לבנות במרחבים ציבוריים.

מיכל גורן: את זה אני מצטטת מתוך התדריך.

מיכל גורן: מה שאנחנו ראינו כבעיה, שמשרד הבינוי, משרד ממשלתי, לוקח מה שהוא קיצוני והופך את זה לנורמה, המשרד הסכים איתנו והתדריך פורסם בנובמבר 2020, והוא הוקפא בשנת 2021.

מיכל גורן: זאת אומרת, זה לא - - -

מיכאל ביטון: תגידי משפטי סיום.

מיכל גורן: משפט הסיום בעניין הזה שאנחנו חושבים שצריך לפעול בכל האמצעים כדי לפרסם תדריך מעודכן שעוד לא פורסם, למיטב ידיעתנו, שישקף מדיניות תכנונית שמתאימה לאוכלוסיה כמובן, אבל שגם עולה כמובן עם עקרונות היסוד של השיטה.

מיכל גורן: הדבר השני שאני אגיד ממש בקצרה זה על ועדות האיכלוס שזו תופעה שקיימת בערים חרדיות בכל רחבי הארץ, ועדות שפועלות באופן בלתי חוקי לסינון מועמדים שמבקשים לרכוש דירה או קרקע והסינון הוא על רקע מוצא, על רקע עדתי או על רקע השקפה דתית, זה עניין בלתי חוקי ולמרות זאת הסגרגציה הזאת נכפית גם דרך חברות שיכון, גם דרך משכנתאות - - -

מיכאל ביטון: תודה רבה לך.

מיכאל ביטון: עכשיו המנכ"ל, אנא התייחס לכל מה שנשמע ממש בחמש דקות ואני אסכם את הדיון.

אביעד פרידמן: קצת קשה להתייחס לאולם ריק אבל אני אתייחס - - -

מיכאל ביטון: ככה זה.

מיכאל ביטון: אנחנו מתחילים בהיקף גדול וגומרים בבדידות.

מיכאל ביטון: אבל בסדר.

אביעד פרידמן: מה שנקרא, אפילו אי אפשר להגיד קדיש דרבנן בסוף.

אביעד פרידמן: לפחות היו משאירים לנו את המניין.

אביעד פרידמן: אני אתייחס לכמה דברים ממש בקצרה.

אביעד פרידמן: קודם כל, הדברים האחרונים שאמרת, התדריך הזה לא רלוונטי כבר למעלה משבעה חודשים, אני אפילו לא מוצא מקום, לא על פיו נבנים, בכלל, נראה לי הסטה הצידה של הסיפור.

אביעד פרידמן: עניינית, גם על ההערה לגבי שפיר, אמר פה סגן ראש עירית אלעד ואני חושב שהוא צודק, חלק מהבעיה הקשה שלנו זה שעולים לותמ"לים ועולים להצעות, ומתחילים לקבל כל כך הרבה הגבלות וכל כך הרבה חסמים שאחר כך מה שקורה זה שזה הופך את התכנית ללא רלוונטית.

אביעד פרידמן: לכן אין לי טעם לרוץ לתכנן, לשים משהו כדי להגיד 'הנה הוא קיים'.

אביעד פרידמן: והדוגמה של שפיר היא דוגמה מצוינת.

אביעד פרידמן: כי קל להעלות, לרוץ ולהעלות משהו אבל שיש לו כל כך הרבה חסמים שאחר כך הוא פשוט לא יהיה קיים.

אביעד פרידמן: בשפיר יש חסם אחד של ועדת גבולות.

אביעד פרידמן: יש חסם נוסף של אדמת החרסית שמדובר על למעלה משנה וחצי.

אביעד פרידמן: ואני אגיד יותר מזה, גם המודעה שכבר פורסמה לגבי קרית גת, 2,000 יחידות שאנחנו דוחפים אותן בכוח ונאבקים כדי להוציא את המכרז הזה, אין חוברת בינתיים.

אביעד פרידמן: ולמה אין חוברת?

אביעד פרידמן: כי התהליך הוא כל כך מסובך במקום הזה והמצב התכנוני רחוק מלהיות מה שהיה.

אביעד פרידמן: אמרת ביושר רב, ח"כ פינדרוס, אתם מכירים את הסיטואציה הזאת.

אביעד פרידמן: החלטת הממשלה שהיתה צריכה להיות לגבי שפיר וכל התכנונים האלה עלתה והוכנה כבר בשנת 2019, לא התבצעה במשך שנתיים ויש סיבה למה היא לא התבצעה.

אביעד פרידמן: המקום המוכן והדבר הזה היה רחוק מאוד מלהיות שם.

יצחק פינדרוס: יש ותמ"ל.

אביעד פרידמן: עוד לפני ותמ"ל.

אביעד פרידמן: לותמ"ל אין טעם להעלות הצעות, אם אני אגיע לותמ"ל והם יתנו לי הגבלות וחסמים ויגידו לי 'תעשה את זה רק אם יוסיפו חסם תכנוני כזה וחסם תכנוני של תחבורה', ומה שאמרת ח"כ מקלב, זו מהות הבעיה.

אביעד פרידמן: שאנחנו הולכים ונלחמים במקומות ואחר כך שמים לנו עוד חסם סביבתי כזה או עוד חסם תחבורתי אחר, אנחנו שמים בסוף תכניות שההיתכנות שלהן נמוכה.

אביעד פרידמן: אתה יודע, החסם האקולוגי שהוא דיבר עליו מקודם, אני סובל ממנו לא רק באלעד.

אביעד פרידמן: זה מן תכנון ייחודי שיש מסדרון אקולוגי שהוא צריך להיות מאוד רחב באלעד, הוא קטן ל-150 מטר כשהוא מגיע לראש העין והוא גדל עוד פעם ל-3 קילומטר כשזה מגיע לכוכב יאיר.

אביעד פרידמן: זה מן בעלי חיים נורא מיוחדים שיש מקומות שהם יודעים לעבור ובמקומות אחרים לא.

מיכאל ביטון: זה דומה לטרקלין.

מיכאל ביטון: על כן התקן עצמך בפרוזדור כדי שתיכנס לטרקלין.

יצחק פינדרוס: לראש העין יש להם טרקלין מיוחד, לפרוזדור מיוחד ל- - -

מיכאל ביטון: פרוזדור ירושלים.

אביעד פרידמן: פה באמת האתגר האמיתי נמצא.

אביעד פרידמן: ההתייחסות שלך לנושא ראשי הערים, ששם באמת האתגר.

אביעד פרידמן: המפתח היום בצורה הנוכחית, אני לא יכול, אין לי היום כלי לתגבר, הדברים הוצעו ונמצאו עוד ב- - - שוב, עוד קודמי בתפקיד בני דרייפוס הכין מסמך מפורט, מסמך מרשים על מה צריך לתת לראש עיר כדי שהוא יסכים שייכנסו בהסכמי גג.

אביעד פרידמן: הגיע עם המסמך הזה, אני חושב שעוד לפני שיפתח בכלל היה באגף ביחס להחלטה 1823 ו-1824 ומכיוון שלא התקבל שום שקל נוסף שמגיע לראש עיר שדורש לתגבור בהסכם גג, בפועל לא קורה.

אביעד פרידמן: אם אתה שואל, ואני אוסיף לך עוד דאגה - - -

יצחק פינדרוס: יו"ר הוועדה, זה נופל לפתחך.

יצחק פינדרוס: צריך לקרוא לאוצר, זה לא משרד השיכון.

אביעד פרידמן: אני אגיד לך עוד משהו, שנת 2023 היא שנת בחירות והפחד שלי שהרבה מאוד ראשי עירית בשנת בחירות לא יהיו מוכנים ללכת דווקא בשנת בחירות להיות אמיצים מספיק ולהגיד, סתם, ראש עירית באר שבע, 'אני מוכן להכניס בתוך הסכם הגג 3,000 יחידות דיור לחרדים' בשנת בחירות בבאר שבע.

מיכאל ביטון: עם האהדה שיש לו בעיר הוא יכול לבנות 1,000, 2,000 דירות לחרדים ויש בבאר שבע חרדים כבר היום, אז אף אחד לא תהיה לו שום בעיה לקבל בבאר שבע 1,000 דירות לחרדים.

מיכאל ביטון: הסכם הגג שם זה מעל 20,000 דירות, 5% מהסכם הגג, האוכלוסייה החרדית 10% במדינה, זה סביר, מידתי, אפשרי, מאוזן.

מיכאל ביטון: צריך בהסכמים לדחוף, אם הוא לא רוצה 15%, 10%, 5% אבל פתרונות, כל 5% כאלה בכל הסכם גג מצטרף לפתרון.

אביעד פרידמן: היום כשאני מתכנן אני מתכנן לא לפי 10% חרדים, אני מתכנן לפי 12.5% כי אני מסתכל על המספרים - - -

יצחק פינדרוס: בהסכמי הגג 10% זה סביר.

אביעד פרידמן: הבעיה שבפרקטיקה בתוך הדברים האלה, עכשיו אני רוצה להגיד דבר אחד שאני כן לוקח ואני חושב שאמר ח"כ מרגי, אני חושב שרוב חברי הכנסת מבינים, הפתרון חייב להיות ב'אחוז מזה ואל תנח ידך מזה', כל הפתרונות ביחד.

אביעד פרידמן: אין פתרון אחד שעונה על כל הדברים.

אביעד פרידמן: אין פתרון אחד.

אביעד פרידמן: הפתרונות צריכים לבוא גם בצפון וגם בהר יונה, ואני אומר את זה, חברי האמיץ רונן פלוט הולך בכל הכוח, באומץ רב, אנחנו צריכים לעזור לו.

אבל אומץ לא מספיק שם.

אביעד פרידמן: לא, אני עוזר, תשאלו את רונן.

דקה, עלויות הבניה במקום הזה הם פי כמה יותר בעלות הפיתוח ובעלות הבניה.

אם לא יהיה תקציב ממשלתי אז זה לא יהיה מחירים אטרקטיביים.

כי ביקוש יש שם.

אביעד פרידמן: אתה צודק וכאן אני אגיד מילה טובה על חבריי באוצר, יושב פה יפתח שיושב איתי בות"פ, שאת הות"פ אני מנהל עכשיו, והוא אישר לנו ואנחנו רצים ביחד.

אביעד פרידמן: קיבלנו הוצאות פיתוח - - -

כמה ליחידה?

אביעד פרידמן: הוצאות הפיתוח המיוחדות שניתנו בנוף הגליל ניתנו על מנת שהדיור יהיה במחיר שחרדים יוכלו לגור שם.

אנשים מוחלשים, עזוב חרדים.

אביעד פרידמן: לא, בנוף הגליל זו שכונה שמיועדת לציבור החרדי והמטרה שלנו, והותמ"ל הוא ותמ"ל חרדי.

אביעד פרידמן: אני לא מתבייש לומר את זה.

מיכאל ביטון: המנכ"ל יש לו בעיה בסיכומים.

מיכאל ביטון: לא בדיון.

מיכאל ביטון: שלב סיכומים.

אני נותן לו לסכם.

מיכאל ביטון: אז תסכם.

אביעד פרידמן: אז עכו ונוף הגליל זה פתרונות ראשונים בצפון, יהיה צפת ויהיה חצור, הייתי ביום חמישי בחצור, גם בחצור יהיה בנוסף ואני מקווה שבעתיד גם בטבריה, אני מקווה שנצליח לפתוח סוף סוף את עולם השיווקים גם לעיר הזו שעברה מכות רבות.

אביעד פרידמן: אני מקווה שגם בנהריה נוכל להכניס מה שלא היה בעבר, חיפה בוודאי, וגם ברכסים.

מיכאל ביטון: מצד אחד המנכ"ל, יש לך עקרון פרטו כזה שאתה מחפש את האזורים הגדולים איפה יהיו לך 2,000, 3,000, 5,000.

מיכאל ביטון: אבל גם תחפש מקומות של 500 ו-1,000.

אביעד פרידמן: פחות מ-600 אני לא נכנס.

מיכאל ביטון: עשר מקומות של 1,000 זה פתרון לשנה.

מיכאל ביטון: אל תפחד.

מיכאל ביטון: ח"כ ביטון, אני לא נכנס לפחות מ-600 כי אני יודע שפחות מ-600 לא רלוונטי בתוך הקהל החרדי.

אורי מקלב: אבל כשזה צמוד למרכז זה כן אפשר.

אורי מקלב: כשזה נפרד זה לא מספיק.

מיכאל ביטון: אבל הפתרונות של ה-1,000 מצטרפים לפתרון גדול, לא לפחד מזה.

אביעד פרידמן: באשדוד אני יכול לתת פתרון יותר קטן כי באשדוד בותמ"ל, אחרי שפתרנו את המט"ש אפשר להכניס עוד יחידות ושם אני לא צריך, שם גם בשכונות של 200 ו-300, יחיו.

אבל שם יש תכנון שהיה לשכונה חרדית.

מיכאל ביטון: טוב.

מיכאל ביטון: סיכום.

אביעד פרידמן: אז לסיכום, אני ארצה ואבקש את העזרה שלכם גם מול ראשי ערים.

אביעד פרידמן: גם במקומות שנצטרך מול האוצר על הנושא של תקצוב מיוחד בתוך המקומות האלה, ואני אומר, אני אלך גם על כסיף ואני אלך גם על שפיר.

אביעד פרידמן: אני לא רוצה להרפות לא מזה ולא מזה, כי בסוף הבעיה הגדולה פי עשר מכל הפתרונות הקיימים.

יצחק פינדרוס: אני אומר לך, אתה יכול עם ראש עיר שאתה יודע שאם תפצה אותו עם כסף מעל או עם איזה שהוא רעיון מעל ויש לך בעיה מול האוצר, אני פתוח ואני אומר לך שיש גם פתיחות באוצר, יש דרכים גם באוצר להביא את זה.

אביעד פרידמן: בשמחה איעזר בכם.

מיכאל ביטון: תודה רבה.

מיכאל ביטון: אני מסכם את הדיון הזה כי יש לנו עוד דיון.

מיכאל ביטון: אז קודם כל דברים יסודיים, כל אזרח בישראל זכאי וראוי לקורת גג מכבדת.

מיכאל ביטון: כל אזרח באשר הוא, ואיפה שיש בעיות קשות יותר, צריך לעשות מאמץ גדול יותר.

מיכאל ביטון: והדבר הזה מבוסס על הזכות יסוד לקורת גג ועל זכות היסוד לחיים בכבוד ועל החובה שלנו להיות הוגנים עם כל אדם בישראל.

מיכאל ביטון: אנחנו דורשים ממשרד השיכון בפגישה הבאה שתהיה בעוד מספר חודשים, להציג לנו יעדים רב שנתיים שהוא מחויב אליהם בהקשר של פתרונות דיור בחברה החרדית.

מיכאל ביטון: יעדי תכנון, יעדי שיווק ויעדי בינוי.

מיכאל ביטון: מה תוכנן, מה שווק ומה נבנה בפועל.

מיכאל ביטון: הדבר הזה מבוסס על העובדה שבסך הכל ראינו פה, ואני אומר לך המנכ"ל, את גל השיווקים של השנה הקודמת שהוא סביר ביחס לעבר, מוגבר יותר מהעבר, גם 2022 יכולה להיראות כזאת לפי היעדים של שיווק שהצגת, אבל הבעיה הכי גדולה פה זה עתודות התכנון, ושם צריך לעשות מאמץ עם פרויקטורים לתכנון מואץ, לגידול טבעי ולצרכים בחברה החרדית.

מיכאל ביטון: הדבר הזה לא יצליח אם לא יהיו עשרות של חסמים.

מיכאל ביטון: חסם ראשון זה עבודת הממשלה הבין-משרדית, אם משרד התחבורה לא עוזר לכם ואין הסכמות עם איכות הסביבה ואין הסכמות אחרות, לא משנה מה תכננת, מישהו יתקע לך את זה בהתנייה של כביש, בהתנייה של מחלף, או בחסם מסוגים אחרים.

מיכאל ביטון: יש חסמים מקומיים.

מיכאל ביטון: מה שדובר כאן חייב האוצר, אנחנו דורשים מהאוצר לייצר חבילת פתרונות לייחודיות של קהילה חרדית בצרכים של מבני ציבור.

מיכאל ביטון: מטבע הדברים יותר ילדים, יותר גני ילדים, מבני דת, בתי ספר, וכן הלאה.

אורי מקלב: כדאי להוסיף תחבורה ציבורית.

מיכאל ביטון: הדבר הזה מחייב פתרונות.

מיכאל ביטון: אמרתי על התחבורה קודם.

מיכאל ביטון: יש מקרים נקודתיים שאתם צריכים לתת עליהם את הדעת ולנסות לפתור שם בעיות ולהסיר חסמים.

מיכאל ביטון: אותן 1,000 יחידות בבני ברק שזמינות ויש קושי עם הרכבת, להכנס לעובי הקורה, לשחרר את החסם הזה.

מיכאל ביטון: שפיר, ההתנגדות לשפיר יכולה להיות עקרונית ויכולה להיות פוליטית.

מיכאל ביטון: אם מישהו אומר 'אני רוצה שיהיו חרדים באזור הזה אבל לא רוצה שהם יהיו חלק מקרית גת כי זה לא מאוזן כי האיזון בקרית גת מופר', אז הממשלה צריכה להקים עיר חרדית בשפיר שהיא עצמאית מוניציפלית, ולאפשר חיים ואם יש זמינות קרקע.

מיכאל ביטון: אנחנו יודעים שאם יש 266 ראשי רשויות בישראל, והדיווח שלך שהלכת ל-30, ורק תשע היו מוכנים לדבר איתך על קהילה חרדית ורק 2 מוכנים להיות פרקטיים איתך ולחתום הסכם על בינוי, אז אנחנו חייבים לייצר פתרונות עצמאיים.

מיכאל ביטון: ובפתרונות העצמאיים העתידיים, אנחנו לא מתביישים לדבר על תעסוקה של חרדים ועל מסחר ועל נכסים מניבים כי קהילה לא יכולה לשאת את עצמה אם אין לה ארנונה שאינה למגורים.

מיכאל ביטון: מה שיעקב אשר עשה לעיר בני ברק, יצר לה איזו שהיא פעילות כלכלית, אז 90% מהנשים החרדיות עובדות, 10%, 20%, 30%, 40% מהגברים, וואלק זה מספיק לייצר תכנון לפיתוח כלכלי.

אורי מקלב: למעלה מ-50%.

מיכאל ביטון: 50% מהגברים החרדים עובדים.

מיכאל ביטון: וכמה בקרב נשים חרדיות?

אורי מקלב: עבר את המגזר הכללי.

מיכאל ביטון: מעל 90%.

אורי מקלב: אחוז הנשים העובדות בציבור החרדי עבר את המגזר הכללי.

מיכאל ביטון: אז אין יותר סתם לבנות בתים בלי כוח פיתוח כלכלי ותעסוקה מקומית, ואז גם לא צריך אוטובוסים, כי הבנאדם נשאר לעבוד בבית, והוא יכול לחצות את הכביש ולעבוד במקום לנסוע כל היום לעבודה.

מיכאל ביטון: אז יש חסמים.

מיכאל ביטון: חסמים לא יכולים להיות מוזזים בלי מאמץ מיוחד.

מיכאל ביטון: ופה כמנכ"ל ובגיבוי של יפתח, 5-10 פרויקטורים למקום שמייצר 1,000, 2,000, 3,000 בתים, פרויקטור מבוקר עד לילה, משגע את המדינה, לפתור את החסמים.

ועוזר לרשות המקומית גם.

מיכאל ביטון: פרויקטור אחד עולה 200,000-300,000 שקל, מזיז פרויקט של 300 מיליון שקל.

מיכאל ביטון: כי הוא לא נח.

מיכאל ביטון: המנכ"ל בא היום לדון על חרדים, מחר ידון על כל המדינה.

יפתח עשהאל: התקנים קיימים, מתוקצבים וקיימים.

יפתח עשהאל: בכל המחוזות.

מיכאל ביטון: פרויקטורים להאצת תכנון ופרויקטים להאצת הסרת חסמים.

למה אתה מחייך המנכ"ל, זה מתוקצב או לא, תגיד את האמת?

אביעד פרידמן: מתוקצבים איפה?

יפתח עשהאל: לא, חשוב להגיד, אין פה חסם תקציבי.

יפתח עשהאל: משרד השיכון נמנע מלשים תקציב גם בהחלטות ממשלה - - -

מיכאל ביטון: פרויקטורים.

מיכאל ביטון: יפתח, לא למרוח אותנו.

יצחק פינדרוס: אני עם גלנט כשר שיכון רבתי איתו שישים פרויקטור בהר יונה, עד היום עוד לא שמו.

יצחק פינדרוס: עכשיו אומר המנכ"ל שהוא הולך למצוא מישהו.

מיכאל ביטון: יפתח, אל תשיב לי.

מיכאל ביטון: זה לא יעזור.

מיכאל ביטון: אני לא רוצה התנצחות.

מיכאל ביטון: תמצאו 5-10 פרויקטורים לתכנון והאצת בינוי ושיווק, נקודתי, איפה שיש הזדמנויות, לעשות את זה.

מיכאל ביטון: כל מה שאמרתי מבוסס על גישה.

מיכאל ביטון: גישה בחיים.

מיכאל ביטון: 1.

מיכאל ביטון: רצון טוב, נפש חפצה, המוכנות והאמונה שאפשר לחיות ביחד, של חיים משותפים ושל ישוב שיש בו 10% ו-10% חרדים הוא ישוב מעולה ובירוחם יש 10% חרדים וזה ישוב מעולה ומאוזן ומכבד וכולם חיים בשלום ואין מלחמות היהודים.

מיכאל ביטון: אני קורא לראשי הערים לא לפחד לייצר את המגוון הזה.

מיכאל ביטון: זה רק יוצר איכות חיים לכולם.

מיכאל ביטון: זה מבוסס על האמונה שאנחנו יכולים לחיות ביחד, ושיש טוב משותף, ושניתן לעשות את זה.

מיכאל ביטון: אז אני אומר לך המנכ"ל הצגת את הדברים על הכיפאק, השיווקים היו טובים ב-2021, ב-2022 חובת ההוכחה עליכם לשמור על היקף השיווקים, והמאמץ העילאי לעתודות תכנון כדי שלא נמצא את עצמנו ב-2023 במשבר תכנוני בחברה החרדית.

מיכאל ביטון: אני נועל את הישיבה.

מיכאל ביטון: תודה רבה.